הוועדה המיוחדת לעניין הצעות חוק מסוימות שהועברו לדיון בה, כנסת 20, פרוטוקול מספר 58, 2016-07-05 13:00

אלי כהן: צהרים טובים.

אלי כהן: אני מתכבד לפתוח את הישיבה בנושא הצעת חוק התכנון והבנייה (הוראת שעה) (תיקון – חובת מתן הקלה לתוספת דירות מגורים) פ/2543/20 – הכנה לקריאה ראשונה.

אלי כהן: חברים יקרים, אני גם מיוזמי הצעת החוק יחד עם חבר הכנסת דוד ביטן.

אלי כהן: לכן, ברשותכם, אציג את הצעת החוק בקצרה ואעדכן אתכם במספר התפתחויות.

אלי כהן: כאמור תקנות שבס נותנות אפשרות לבוא ולבנות ולהגדיל את מספר יחידות הדיור בלי להגדיל את שטח הבנייה הכולל שנבנה.

אלי כהן: אני רוצה לציין בפניכם מספר נתונים: בשנת 1997 נבנו בישראל, על בסיס הנתונים שאספתי, כ-13,000 דירות של שלושה חדרים.

אלי כהן: בשנת 2015 נבנו 3,000 דירות בלבד.

אלי כהן: משמע, ירידה חדה מאוד בבנייה של דירות של שלושה חדרים.

אלי כהן: כאמור, דירות שלושה חדרים מיועדות בעיקר לאוכלוסייה של זוגות צעירים ולאוכלוסייה של אנשים מבוגרים יותר שמתישהו הילדים עוזבים את הבית ונשארים בן או בת הזוג, או נשארים בחלק מהמקרים גם בגפם.

אלי כהן: על אף זאת, אנחנו רואים שישנם גם ראשי רשויות שבאופן גורף בוחרים לא לבנות דירות קטנות.

אלי כהן: נמצא כאן דווקא דב צור, ראש עיריית ראשון לציון, והוא דווקא דוגמה לא טובה מכיוון שהוא נותן כן בנייה לזוגות צעירים וכן מעודד קליטה של אוכלוסייה צעירה אצלו.

אלי כהן: אולם, יחד עם זאת, ישנם ראשי ערים שלא רוצים לראות אצלם זוגות צעירים שלכאורה צורכים יותר שירותי ארנונה, לא רוצים לראות אצלם אנשים קשישים שאולי צריכים יותר שירותי רווחה והנחות בארנונה, ופשוט הגענו למצב שלמעשה אותם אנשים קשישים או זוגות צעירים נאלצים לגור בדירות גדולות יותר, בדירות של ארבעה חדרים, ואפילו יותר.

אלי כהן: אותו זוג צעיר שנאלץ לקנות דירה של ארבעה חדרים, לא רק קונה דירה יקרה יותר.

אלי כהן: הוא לוקח משכנתא גבוהה יותר, הוא משלם ארנונה על שטחים שלא לצורך.

אלי כהן: גם על ועד בית גדול יותר.

אלי כהן: למעשה, יש כאן חוסר יעילות שאותה אנחנו צריכים לתקן.

אלי כהן: אנחנו נמצאים במצב שבו שיעור דירות שלושה חדרים ומטה ירד לכ-8% בלבד מהיקף הדירות שנבנות.

אלי כהן: במסגרת הצעת החוק הזו אנחנו מדברים על כך שאם לצורך העניין יתבקש שבס, הרשות תצטרך לאשר שבס בשיעור של 10%.

אלי כהן: זה 10% לפחות.

אלי כהן: כלומר, הרשות יכולה גם להגיע לרמה של 20% או 30%, אבל אנחנו כאן מדברים על מתן הקלה של 10%.

אלי כהן: הדבר הזה, מבחינתנו, יענה על שני צרכים מרכזיים: אחד, הגדלת היצע הדיור שהיום זה המטרה של הממשלה ושל הכנסת.

אלי כהן: הדבר השני, הקטנת שטח הדירות שכאמור ייתן מענה גם לזוגות הצעירים וגם לאוכלוסייה המבוגרת.

אלי כהן: הדבר הזה הוא נחוץ ואנחנו לא נוכל להמשיך באותו מצב של כמות הבנייה לאותה אוכלוסייה שהיא נמוכה ביחס לצרכים וביחס לביקוש.

אלי כהן: אתמול התקיים דיון עם נציגי משרד המשפטים ונציגי מינהל התכנון.

אלי כהן: במסגרת הדיון שם הם דיברו על הסכמה, לפחות שלהם, הסכמה מקצועית, למרות שחברי הכנסת יכולים לאשר זאת גם בלי הסכמתם, אבל הם הסכימו לדבר על הסכמה מקצועית בכפוף למספר החרגות.

אלי כהן: ברשותכם, אבקש מהייעוץ המשפטי של הוועדה שהיה נוכח בדיון להציג את ההסכמות או את הדברים שעלו אתמול.

אלי כהן: חבר הכנסת ביטן, בתור היוזמים בוא בבקשה.

<תומר רוזנר: תודה, אדוני היושב-ראש.

<תומר רוזנר: צהריים טובים לכולם.

<תומר רוזנר: ההסכמות שגובשו בין נציגי הממשלה לבין חברי הכנסת המציעים באות להוסיף החרגות להוראה הכללית שמופיעה בהצעת החוק בנוסחה המקורי.

<תומר רוזנר: בפתח הדברים חשוב לומר שהצעת החוק לא באה לשנות מסמכותה של הוועדה המקומית בכל הנוגע למתן הקלות במספר יחידות הדיור לפי שיקול דעתה, אם היא רואה מקום לעשות זאת, בכפוף להוראות התקנות הידועות בכינוין תקנות שבס.

<תומר רוזנר: מדובר בתקנות שקובעות מה גבולות הסמכות של ועדה מקומית לאשר סטייה מתוכנית שלא תיחשב סטייה ניכרת.

<תומר רוזנר: כלומר, שוועדה מקומית מוסמכת לאשר את זה במסגרת הקלה.

<תומר רוזנר: על-פי התקנות היום לוועדה המקומית יש שיקול דעת לאשר תוספת של יחידות דיור בהיקף של עד 20% בתנאים מסוימים שנקבעו בתקנות.

תמר זנדברג: עד 20 או עד 30?

<תומר רוזנר: אני אומר.

<תומר רוזנר: בתנאים מסוימים עד 20%, ובתנאים אחרים נוספים אפשר גם להגיע לכדי 30% כשבמסגרת ההגדלה ל-30% אפשר גם לתת העדפה לבני מקום.

<תומר רוזנר: מתקין התקנות סבר שבמסגרת התמריצים שניתנו במסגרת אותן תקנות להגדיל את מספר יחידות הדיור, בין היתר, האפשרות לתת העדפה לבני מקום, אפשרויות נוספות שניתנו במסגרת אותן תקנות, ועדות מקומיות ינצלו את זה ויעניקו את ההקלות האלה.

<תומר רוזנר: על-פי הנתונים שאספו חברי הכנסת מתברר שהתמריצים האלה לא הספיקו ובאמת לא כל כך מנצלים את המסלול הזה של מתן הקלה להגדלת מספר יחידות הדיור.

<תומר רוזנר: לכן, מה שמוצע כאן זה לקבוע הוראה שהיא סמכות שבחובה שכאשר יש הסכמה של כל בעלי הקרקע להגדלת מספר יחידות הדיור במגרש תהיה הוועדה המקומית חייבת לתת להם את ההקלה המבוקשת של מספר יחידות הדיור לפחות ב-10%.

<תומר רוזנר: כדי לרכך את החובה הזו וכדי שזה לא יהפוך למשהו - - -

על מה מדובר פה?

על תוספת על קיים או- - -?

תמר זנדברג: תוספת יחידות דיור, לא תוספת זכויות בנייה.

דוד ביטן: ללא תוספת שטח.

<תומר רוזנר: ללא תוספת שטח.

שאלתי אם זה גם על תוספת בניין קיים.

<תומר רוזנר: לשאלתך, התשובה היא - - -

דוד ביטן: לא, לא.

דוד ביטן: רק חדש.

תמר זנדברג: זה יכול להיות.

תמר זנדברג: לא, למה?

אלי כהן: חברים, היועץ המשפטי בקי לפחות כמו כולנו.

אלי כהן: הוא מכיר את החוק על בוריו, תאמינו לי.

חיים ילין: - - - תמ"א 38, פינוי-בינוי, נתחיל עם כל החוקים.

דוד ביטן: לא, לא.

דוד ביטן: זה רק על שטח ריק שאתה בונה בניין.

<תומר רוזנר: חבר הכנסת ביטן, כרגע זה לא מה שמופיע בנוסח ההצעה.

<תומר רוזנר: אתם יכולים לשנות את זה.

<תומר רוזנר: כרגע ההצעה מאפשרת - - -

דוד ביטן: בניין קיים זה לא יהיה.

תמר זנדברג: למה?

דוד ביטן: ואז כולם יגישו, ירצו תוספת בנייה – זו לא הכוונה.

דוד ביטן: בניינים חדשים כן.

<קריאה: זה פיצול דירות, זה המשמעות של פיצול דירות.

אלי כהן: חברים, הדו-שיח הסתיים.

דוד ביטן: אנחנו מתקנים כאן את שבס.

דוד ביטן: שבס ניתן לבניינים חדשים, לא לבניינים שכבר נבנו.

בדיוק.

השבס עד היום לא חל על בניין קיים.

דוד ביטן: נכון, לא חל.

יגאל גואטה: הוא אמר מלכתחילה רק חדש, מגרש - - -

דוד ביטן: זה שבס.

דוד ביטן: מתקנים פה את שבס שזה חל רק על בניינים חדשים.

- - - אני רוצה לשמוע אותו.

יגאל גואטה: הוא אמר שממה שמשתמע פה לא, אבל הוא יתקן את זה עכשיו.

<תומר רוזנר: חבר הכנסת אשר, לשאלתך, הנוסח המוצע כרגע יכול לחול גם על בניינים קיימים.

<תומר רוזנר: כמובן שבמהלך הדיון פה אפשר להבהיר שמדובר רק על בנייה חדשה, אם זה מה שאתם מבקשים.

תמר זנדברג: אדוני היועץ המשפטי, אני לא הבנתי מה ההבדל בין ההסכמה לבין ההצעה המקורית.

תמר זנדברג: הרי ההצעה המקורית באה לחייב מינימום 10% ולהשאיר את שיקול הדעת ל-20 או ל-30.

דוד ביטן: בשבס, שבס זה רק על בניין חדש.

תמר זנדברג: כן, כן – בשבס.

תמר זנדברג: ציטטת כאן משהו עם הסכמה שכביכול שונה מה - - -

<תומר רוזנר: לא, לא.

<תומר רוזנר: ההצעה המקורית קבעה שבתנאים מסוימים שנקבעו בהצעת החוק חייבת הוועדה המקומית לתת את ההקלה של מספר יחידות הדיור ללא שיקול דעת ובלא תנאים.

<תומר רוזנר: כלומר, מתקיימים התנאים שפה מפורטים בגוף ההצעה שזה הסכמה של כל בעלי הדירות - - -

יגאל גואטה: איזה בעלי דירות?

יגאל גואטה: הוא אמר מגרש.

<תומר רוזנר: בעלי המגרש.

אלי כהן: חברת הכנסת זנדברג, אני מבקש.

אלי כהן: תנו לו לסיים ואחרי זה תשאלו שאלות.

תמר זנדברג: זה מה שאני מנסה.

<תומר רוזנר: ההצעה המקורית אומרת, כפי שהיא מונחת בפניכם, שאם מתקיימים שני תנאים: יש הסכמה של כל בעלי הזכויות במגרש או בבניין ושטח הדירות החדשות לא יביא לכך ששטח הדירות כולן יקטן בממוצע מ-80 מטר מרובע, בהתקיים שני התנאים האלה חייבת הוועדה המקומית לתת הקלה במספר יחידות הדיור ללא שיקול דעת – זו ההצעה המקורית.

יגאל גואטה: איזה טעמים?

<תומר רוזנר: שוב פעם, הטעמים שהיא צריכה לבחור היא צריכה להסביר אותם.

דוד ביטן: זה לא סוכם אתמול.

תמר זנדברג: היא יכולה להחליט שהיא בכלל לא נותנת?

דוד ביטן: לא, לא.

דוד ביטן: זה לא סוכם.

<תומר רוזנר: נכון, אני מתנצל.

דוד ביטן: חייבת לתת, אבל יש חריגים.

<תומר רוזנר: אתם צודקים, אני טעיתי.

<תומר רוזנר: הסתכלתי לזה.

<תומר רוזנר: אחד, הנושא לא יחול על תוכניות פינוי-בינוי.

<תומר רוזנר: תוכניות פינוי-בינוי מוחרגות מהעניין הזה ואי-אפשר לבקש את ההקלה, כאשר ההנחה היא שבתוכניות פינוי-בינוי כבר מצופפים את זכויות הבנייה עד כמה שאפשר.

<תומר רוזנר: ההחרגה השנייה היא שזה יחול רק על תוכניות ישנות.

<תומר רוזנר: כרגע ההצעה היא לגבי תוכניות שנעשו לפני 2011, כאשר בתוכניות מאוחרות יותר יש לנו גם הוראה שנקבעה כבר בתיקון מס' 101 או 103, אני לא זוכר את המספר, שבכל תוכנית חדשה חייב מוסד התכנון לתת את דעתו לכך שייכללו בה דירות קטנות, בתוכנית החדשה.

<תומר רוזנר: לכן, התוכניות שהן חדשות - לא יחול עליהן הכלל שמחייב לתת את ההקלה באופן גורף.

<תומר רוזנר: הנושא השלישי שכמובן החובה הזאת לא פוגעת בסמכותה של הוועדה המקומית לתת יותר הקלה במסגרת ה-20% או 30% כמובן, אם היא מוצאת לנכון.

תמר זנדברג: הסטטוטורית זה 10% ולוועדה יש שיקול דעת ל-20 או 30.

<תומר רוזנר: חובה זה 10%, רשות זה עד 20 או 30.

<תומר רוזנר: חריג נוסף – כיוון שעל-פי נתונים שהציגו בפני חברי הכנסת נציגי הממשלה אין צורך בחובה הזאת במחוזות הצפון והדרום, ולכן מחוזות הצפון והדרום יוחרגו מגדר הסעיף.

<תומר רוזנר: וכן, יינתן לשר שיקול דעת להוציא צו שפותר רשות מקומית מסוימת מתחולת ההסדר הזה.

דוד ביטן: אלה שיש להן הרבה יחידות קטנות אז - - -

אלי כהן: אני אסביר, חברים.

אלי כהן: תודה לתומר.

אלי כהן: חשוב, חברים, להבין את ההיגיון של מה שדובר.

אלי כהן: קודם כל, נושא של פינוי-בינוי - נאמר להחריג.

אלי כהן: בפינוי-בינוי מראש קובעים צפיפות.

אלי כהן: אנחנו לא רוצים להעמיס צפיפות, אנחנו לא רוצים לפגוע בכדאיות – זה אחד.

אלי כהן: שניים, נושא של צפון-דרום הוחרג משיקולים פריפריאליים.

אלי כהן: לצורך העניין, פרויקט נתיבות, לדוגמה.

אלי כהן: בנתיבות הוא רוצה בכוונה לבנות דירות ארבעה חדרים כי הוא רוצה אצלו אוכלוסייה חזקה יותר ומבוססת יותר ולא אוכלוסייה חלשה יותר.

אלי כהן: גם כך בערים האלה לרוב יש את שיכוני העולים, גם כך יש תמהיל של דירות קטנות.

אלי כהן: לכן, צפון-דרום ששם הם אזורים חלשים יותר אנחנו לא רוצים.

אלי כהן: דווקא במרכז הצורך בדירות גדולות.

אלי כהן: מחיר הדירות הוא מראש גבוה, החשיבות בדיור בר-השגה הוא הרבה יותר גבוה.

אלי כהן: לכן, מרכז, תל-אביב וירושלים אנחנו רוצים שזה כן יחול.

אלי כהן: הדבר הבא – אנחנו על אף זאת נתנו לשר הפנים, לא? - -

דוד ביטן: שר האוצר.

אלי כהן: סליחה.

אלי כהן: - - אפשרות להחריג רשויות מקומיות.

אלי כהן: לדוגמה, לוד.

אלי כהן: לוד, לצורך העניין, נמצאת במרכז הארץ.

אלי כהן: יכול להיות שיבוא ראש עיר לוד ויטען: בכל הכבוד, אני נמצא במרכז הארץ.

אלי כהן: אני במרחק של 7 ק"מ מתל-אביב.

אלי כהן: אבל היישוב אצלי הוא כזה חלש.

אלי כהן: רובו בנייני שיכונים.

אלי כהן: בוא, תן לי קצת להביא אוכלוסייה שהיא חזקה יותר.

דוד ביטן: יש עוד טענה.

דוד ביטן: יש ראשי ערים וועדות מקומיות שכן נותנים דירות קטנות בכמויות סבירות, ויש ערים שלא נותנות בכלל.

דוד ביטן: הערים האלה יכולות לפנות לשר ולומר: אנחנו נותנים גם כך, אצלנו יש הרבה מאוד דירות קטנות.

דוד ביטן: הוא ישקול את הטענות האלה.

אלי כהן: נכון.

אלי כהן: נקודה אחרונה - במסגרת התיקונים שדיברו גם עם נציגי הממשלה זה תוכניות חדשות.

אלי כהן: לפי ההוראה תוכניות מעבר ל-2011 - סוף סוף קיבלו את השכל שצריך לבוא ולבנות דירות קטנות.

אלי כהן: אבל לפני כן זה לא חל.

אלי כהן: לכן, מה שאמרנו שמ-2011 אנחנו, לצורך העניין, לא להחיל את זה.

אלי כהן: תומר, שכחתי משהו?

דוד ביטן: וזה הוראת שעה.

דוד ביטן: החוק הזה זה הוראת שעה לחמש שנים, לא לכל החיים.

אלי כהן: הוא הוראת שעה לחמש שנים.

<תומר רוזנר: כן, זה מופיע במקור.

<תומר רוזנר: ההבהרה האחרונה היא שלגבי אותן תוכניות ישנות – מכיוון שמדובר בתהליך של הקלה צריך להבהיר, וזה גם סוכם, ככל שמדובר באותן תוכניות ישנות ההוראה הזו תגבר על הוראה בתוכנית שקובעת שאי-אפשר לסטות ממנה.

<תומר רוזנר: יש תוכניות ישנות שקבעו שכל סטייה מהוראות התוכנית תיחשב סטייה ניכרת באופן ששולל את שיקול הדעת של הוועדה המקומית ורשות הרישוי לתת הקלות.

<תומר רוזנר: מה שיובהר זה שההוראה הזו תגבר על הוראה כזו, אם קיימת בתוכנית.

<תומר רוזנר: ולכן, היא תאפשר את מתן ההקלה - אלה השינויים.

אלי כהן: תודה רבה.

אלי כהן: נעבור להתייחסות חברי הכנסת ולאחר מכן ליתר הנציגים.

אלי כהן: חבר הכנסת ביטן, אם יש לך להוסיף.

דוד ביטן: אמרת את הכול בטח, לא?

דוד ביטן: אם תומר השלים את הישיבה מאתמול, הכול בסדר.

אלי כהן: תודה רבה, חבר הכנסת ביטן.

אלי כהן: חבר הכנסת גואטה, בבקשה אדוני.

יגאל גואטה: לגבי נושא המטרים – מ-80 מטר ומעלה?

יגאל גואטה: לא הבנתי כל כך.

אלי כהן: תומר, תסביר את זה.

<תומר רוזנר: הכוונה היא שככל שאתה מגדיל את מספר הדירות השטח הממוצע של הדירות הולך וקטן במגרש.

<תומר רוזנר: לכן, זה הוראה שקיימת בתקנות שבס היום.

<תומר רוזנר: זאת אומרת, בתקנות הקיימות כדי ל - - -

יגאל גואטה: אבל 80 מטר במקומות מסוימים כמו בני ברק שיש לנו פה את המאסטרו של הבנייה של בני ברק, זה סוויטה.

<תומר רוזנר: שוב פעם, זה שטח ממוצע של הדירות.

<דב צור: אבל התוצאה שאתם משיגים היא הפוכה.

<דב צור: אם יש באיזשהו מקום שטח של 120 מטר ואתה - - - 10%, אתה לא תשיג שום דבר.

יגאל גואטה: אני רוצה שזה יהיה גם פחות מ-80 מטר.

יגאל גואטה: 80 מטר זה ענק.

אלי כהן: בהצעה של חבר הכנסת ביטן ושלי התוספת הזו נכנסה על בסיס הייעוץ המשפטי של הכנסת לעניין תקנות שבס.

אלי כהן: אני מציע שתסביר אותן לטובת כולם.

אלי כהן: ה-80 מטר זה לא הוראה שלנו.

חיים ילין: אבל אנחנו יכולים לחוקק כל מה שאנחנו רוצים.

חיים ילין: מה קרה לך?

אלי כהן: בבקשה, בבקשה.

דוד ביטן: אבל יש היתר שמאפשר לעירייה, לוועדה המקומית להגדיל את שטח הדירות.

דוד ביטן: זה כבר עניין אחר, זה לא שייך לשבס.

<דב צור: אבל אתה לא משיג דירות קטנות, אלא דירות גדולות.

<קריאה: דירות גדולות, זה מה שאני אומר.

<קריאה: אני רוצה שיחילו את זה מדירות של 60 מטר.

אלי כהן: חברים, הנקודה של 80 המטר היא נקודה חשובה.

אלי כהן: אנחנו כמובן נדבר עליה.

אלי כהן: תומר, תסביר לכולם.

<תומר רוזנר: קודם כל, אני אסביר.

דוד ביטן: נתקן את זה, אין בעיה.

<תומר רוזנר: קודם כל, כמובן שאפשר לתקן.

<תומר רוזנר: ההנחיה שאנחנו קיבלנו מחברי הכנסת היתה להיצמד לתקנות שבס, ורק להפוך אותן לחובה ולא רשות.

<תומר רוזנר: תקנות שבס קובעות את ההוראה הזו של השטח הממוצע שלא יקטן מ-80 מטר, כאשר הכוונה היא שבדרך כלל מדובר בתוכניות שיש בהן דירות של 120 ואפילו 150 מטר.

<תומר רוזנר: הכוונה של מי שהתקין את התקנות האלה, ואני חושב שהכוונה היא נכונה, היא שלא יהיה מצב שבו יהיו לנו דירות קטנות מאוד של 30 ו-40 מטר.

יגאל גואטה: לא.

יגאל גואטה: אבל 60, 65 מטר.

<תומר רוזנר: זה ממוצע.

<תומר רוזנר: זאת אומרת, שלא כל הדירות חייבות להיות מעל 80, ממוצע כלל הדירות.

יגאל גואטה: לא ממוצע.

יגאל גואטה: אם יש לך דירות של 65 ושל 60 – אז מה עשית?

דוד ביטן: לא, לא.

דוד ביטן: אני רוצה להסביר.

דוד ביטן: יש טעות בהצעת החוק.

דוד ביטן: הדירות הנוספות יהיו קטנות.

דוד ביטן: זה לא יהיה ממוצע כי יש מקומות שאם אתה אומר שהממוצע יהיה 80 מטר אז אי-אפשר לתת שבס בכלל, במיוחד ב- - -

יגאל גואטה: אם הממוצע הוא 80 אז זה לא דירות קטנות.

דוד ביטן: לא, תן לי רגע.

דוד ביטן: רק על התוספת - ה-10% הנוספים יהיו דירות קטנות.

<דב צור: לא כתוב את זה.

דוד ביטן: אז אנחנו נתקן, טעות.

אלי כהן: אני רוצה לשמוע את חבר הכנסת אשר.

אלי כהן: אדוני ראש העיר, נגמר פה הדו-שיח.

דוד ביטן: זאת היתה הכוונה ולא ממוצע של כל הדירות, כי אחרת לא יקבלו כלום.

דוד ביטן: יש מקומות שהדירה הממוצעת לפי שטחי הבנייה שאפשר לבנות הוא מעל 120 מטר נגיד, 120 מטר ממוצע.

דוד ביטן: אז אם אתה אומר שהממוצע לאחר תוספת יהיה 80 אז הם לא יכולים לקבל את שבס.

דוד ביטן: אז החובה הזאת היא לא קיימת.

דוד ביטן: לכן, צריך להגיד רק את התוספת שהיא תהיה קטנה ולא יותר מזה.

דוד ביטן: זו היתה טעות.

כי זה כובל את זה.

אבל אם אתה כותב ומציין את מספר המטרים - -

דוד ביטן: רק בתוספת.

- - שדירה יכולה להיות מהתוספות עד 60 מטר או עד 70 מטר – מה שתחליט – אז אתה יכול להגיע - - -

דוד ביטן: זה מה שאני אומר.

דוד ביטן: נתקן את זה.

דוד ביטן: זו היתה הכוונה.

דוד ביטן: יש טעות בחוק.

אלי כהן: אני רוצה לשמוע את ההצעה של היועץ המשפטי.

<תומר רוזנר: כן.

<תומר רוזנר: יש לנו הצעה שגם נגזרת מחוק שכבר עבר לגבי ההקלה הכמותית, תוספת השטח.

<תומר רוזנר: אפשר לעשות את אותו הסדר שאומר שלעניין התוספת של יחידות הדיור, התוספת - לפחות מחצית מהדירות שמוספות במסגרת ההקלה יהיה שטחן קטן מ-75 מטר.

דוד ביטן: לא, לא.

דוד ביטן: רק התוספת.

<תומר רוזנר: התוספת – אמרתי לפחות - - -

אבל למה מחצית?

<קריאות: הכול, הכול.

<קריאות: הכול מתחת ל-80 מטר.

<תומר רוזנר: כל התוספת?

דוד ביטן: הכול - - - קטנה.

דוד ביטן: רק התוספת.

דוד ביטן: - - - תהיה קטנה, מקובל.

דוד ביטן: אין ויכוח על זה.

דוד ביטן: היתה טעות בניסוח, זה הכול.

אלי כהן: חברים, התיקון כאן של חברי הכנסת, של חבר הכנסת גואטה וחבר הכנסת אשר, מדבר שתוספת של הדירות שתינתן במסגרת השבס – כלומר, אותם 10% - יהיה מתחת ל-80 מטר.

אלי כהן: מקובל, חבר הכנסת גואטה?

יגאל גואטה: כן.

אלי כהן: חבר הכנסת אשר?

ואז זה לא משנה מה ייצא הממוצע בסופו של דבר.

דוד ביטן: כן, הממוצע לא טוב.

אלי כהן: מקובל.

אלי כהן: הערה חשובה של חברי הכנסת גואטה ואשר.

<תומר רוזנר: אז אני רוצה להציג בפניכם את הבעייתיות במה שאתם אומרים.

אלי כהן: תציע איך לפתור.

<תומר רוזנר: אני אעשה כל מה שאתם רוצים, רק שתדעו את הסכנה.

<תומר רוזנר: הסכנה היא שכדי לעמוד בדרישה הזו וכו' אנחנו נגיע לדירות של 36 מטר.

יגאל גואטה: לא, ולא פחות.

יגאל גואטה: תעשה ולא פחות מ-60 מטר.

יגאל גואטה: אנחנו לא רוצים שיהיו קונכיות.

תמר זנדברג: למה שנגיע לדירות של 30 מטר?

תמר זנדברג: בגלל הממוצע?

תמר זנדברג: למה זה יקרה?

<תומר רוזנר: נניח שיש לנו בניין שיש בו 800 מטר בנייה שמותר לבנות שם שמונה דירות של 100 מטר.

<תומר רוזנר: עכשיו אנחנו צריכים להוסיף 10%, נכון?

<תומר רוזנר: יש לנו דירה אחת ואנחנו נעשה אותה דירה של 30 מטר.

דוד ביטן: לא.

דוד ביטן: תקשיב איך זה הולך בתכנון.

דוד ביטן: יש לך שמונה – אתה יכול.

דוד ביטן: אתה מוסיף 10% - זה אחד.

דוד ביטן: אז אתה מקטין מכל אחד.

<תומר רוזנר: בכמה אני אקטין?

<תומר רוזנר: אני אקטין אותה במינימום שאני יכול, נכון?

דוד ביטן: לא במינימום.

<תומר רוזנר: למה לא?

<קריאה: בוא נגביל את המינימום.

<קריאה: תגביל את המינימום ותגמור את זה.

דוד ביטן: - - - שהדירה תהיה גדולה, לא קטנה.

<תומר רוזנר: נכון.

<תומר רוזנר: לכן, הוא יקטין את הדירות - - -

<קריאות: - - -

דוד ביטן: לא.

דוד ביטן: אני רוצה להסביר איך זה הולך.

דוד ביטן: תומר, אני לא מתווכח איתך על משפטים.

<תומר רוזנר: לא, לא משפטים.

דוד ביטן: היזם מעוניין שהדירה הנוספת תהיה גדולה ככל האפשר.

<תומר רוזנר: לא, לא.

<תומר רוזנר: הוא מעוניין שכל הדירות יהיו כמה שיותר גדולות.

דוד ביטן: קודם כל, הדירה הנוספת – הוא ירצה שהיא תהיה גדולה יחסית, ויקטין את השאר באופן סביר.

דוד ביטן: הוא לא יקטין אותן ל-40, אבל הוא יקטין מ-100 ל-90.

דוד ביטן: אין לו בעיה עם זה.

דוד ביטן: אנחנו בראשון דווקא היינו נלחמים עם היזמים שהדירות יהיו קטנות.

דוד ביטן: הם לא היו מסכימים.

דוד ביטן: לכן, אין בעיה עם הנוסח הזה.

דוד ביטן: יש מקרים בודדים שזה יהווה בעיה, אבל זו החלטה של היזם – שלא יגיש את הבקשה.

דוד ביטן: הוא צריך להגיש את הבקשה כדי לקבל.

אלי כהן: ניתן התייחסות לחבר הכנסת ילין.

אלי כהן: תומר כמו תמיד ימצא את הפתרון.

חיים ילין: הוא לא יכול למצוא פתרון כי זה לא תכנון עכשיו, זה מתמטיקה.

חיים ילין: זה פשוט מתמטיקה.

חיים ילין: יכולים לשבת פה עכשיו ואתם תראו עכשיו בניין, תאמינו לי, פתאום בליטות מכל הכיוונים כי זו האפשרות התכנונית היחידה שיש.

תמר זנדברג: למה?

תמר זנדברג: אבל את ההקלה מבקשים בשלב התוכנית.

דוד ביטן: ילין, אתה בנית רק דירות חד-קומתיות בעוטף עזה, לא בנית בניין אחד קומות.

תמר זנדברג: נכון, צמודי קרקע.

דוד ביטן: יש לך קומות שם?

דוד ביטן: אין לך קומות, מה אתה רוצה?

חיים ילין: דוד היקר, הייתי ארבע שנים במחוזית והייתי שנתיים בארצית.

חיים ילין: לא בניתי כלום, אבל הייתי בכמה דיונים.

חיים ילין: אל תזלזל.

דוד ביטן: בסדר, חוזר בי.

דוד ביטן: חוזר בי.

חיים ילין: חוץ מזה, אני בונה ממוגן – מה שאתה לא יודע לבנות.

חיים ילין: אז בוא אל ת- - - .

חיים ילין: יש לי מנהרות ולך אין.

חיים ילין: אני חייב להגיד לכם, זה מתמטיקה.

חיים ילין: אי-אפשר את התוספת בסוף לעשות כמו שאומרים פה מתוך ראייה סוציאלית שרוצים משפחות צעירות יותר, לעשות בגדלים לא פחות מ-60 ולא יגדל מ-75.

חיים ילין: למה?

חיים ילין: אנסה לנמק.

חיים ילין: אם היזם בעצמו רוצה דירות גדולות של 100- 120 מטר ואין לו בניין של 40 קומות, לצורך העניין – אני לא יודע כמה בראשון מותר - - -

<דב צור: אפשר להגיע לזה גם, אם אתה רוצה.

חיים ילין: גם לזה.

חיים ילין: בבאר שבע אפשר גם עד 30, בסדר?

חיים ילין: אבל נגיד ארבע יחידות דיור בקומה אז 30 זה 120 יחידות דיור על 100 מטר.

חיים ילין: כשיש לך מסה גדולה אתה יכול לעשות מה שאתה רוצה.

חיים ילין: ככל שזה יותר גדול אתה יכול לשחק עם זה.

דוד ביטן: גם בקטן אתה יכול, אין בעיה.

חיים ילין: בוא ניקח עכשיו את הסוגיה הזאת של עשר קומות.

חיים ילין: בדירות גדולות אתה לא יכול לעשות את זה.

חיים ילין: למה אתה לא יכול לעשות את זה?

חיים ילין: כי התוספת, אם אתה באמת רוצה יחידות קטנות, תבוא גם על חשבון כי אתה יכול לעשות קומות.

חיים ילין: בהקלה אתה לא רק חייב להקטין.

אלי כהן: - - - זה מה שאנחנו רוצים.

אלי כהן: קודם כל, מתמטיקה בצורה פשוטה.

אלי כהן: אם יש לך 1,000 ואתה בונה 10 דירות של 100 מטר, ועכשיו אתה בונה 11 דירות, מספיק שהדירה הנוספת תהיה 70 מטר.

אלי כהן: אתה מוריד מכל 10 הדירות האחרות 7 מטר.

דוד ביטן: זה שבס.

דוד ביטן: שלא יבקש אם לא מתאים לו, מה הבעיה?

חיים ילין: אם אתה בא ואתה אומר באותו שטח ואתה יכול לבנות קומות נוספות – שים לב למה שאני אומר – כל התוספת היא על הקומות הנוספות, אז יש היגיון גם ארכיטקטוני לדבר הזה.

חיים ילין: אם אתה בא ואתה אומר: לא, אני מקטין את הדירות בשביל להגיע לתוצאה הזו, אתה לא יכול להגיע.

דוד ביטן: אז אסביר לך איך זה הולך.

דוד ביטן: אבל זה שבס.

דוד ביטן: בשבס אתה מקטין, אתה לא מגדיל את שטח הדירות.

דוד ביטן: אז אתה חייב להקטין את השטח של הקיימות כדי לבנות את הדירה החדשה - זה שבס.

חיים ילין: אני רוצה להתייחס לזה.

חיים ילין: אני חושב שיש היגיון בזה.

חיים ילין: אני לא מצליח - - -

יגאל גואטה: אני באמת לא הצלחתי לרדת לסוף דעתך.

יגאל גואטה: באמת, תשכיל אותי איפה הבעיה בין 60 ל-75?

חיים ילין: לא, אני אסביר לך.

חיים ילין: ככל שהבניין יותר קטן אין לך גמישות.

יגאל גואטה: למה אין גמישות?

חיים ילין: כי אין לך.

חיים ילין: אני אעשה לך מתמטיקה.

יגאל גואטה: אבל אם המטרה פה היא להשיג דירות קטנות, אבל מצד שני לא לתת להם כוכים, אז זה הפתרון.

חיים ילין: קודם כל, ראיתי את החריגות וההסתייגויות של מתי לא, וזה בסדר מבחינתי.

חיים ילין: ההחרגה של צפון-דרום לא מקובלת עליי.

חיים ילין: לא מצליח להבין.

חיים ילין: ממש לא מצליח להבין את זה, ממש לא מבין את זה.

דוד ביטן: זו הבקשה של התכנון הארצי.

דוד ביטן: הם יסבירו.

חיים ילין: אני חייב להסביר.

חיים ילין: בנתיבות לא רוצים דירות של ארבעה חדרים – לא רוצים או רוצים.

<קריאות: לא, של שלושה חדרים הם לא רוצים.

חיים ילין: תקשיבו.

חיים ילין: המשפחות המבוססות לא יבואו לנתיבות, כל מי שיכול לקנות את הדירות ולהתחרות יבוא למושבים ולקיבוצים.

חיים ילין: השכונות החדשות בנתיבות נמכרו ככה והן לא בגדלים האלה.

חיים ילין: עזוב, זה תלוי במיקום וזה תלוי מה מקום העבודה.

חיים ילין: אין עבודה.

חיים ילין: אנשים באים גם בגלל פרנסה וגם חינוך.

חיים ילין: זה לא יעזור לך, אם אין חינוך טוב ואין מקומות עבודה לא משנה מה תבנה.

חיים ילין: לכן, עדיף להתחיל לבנות דירות קטנות גם בדרום וגם בצפון.

חיים ילין: אני לא מצליח להבין את מי שמתנגד לזה.

חיים ילין: אין לי מושג מי מתנגד לזה.

חיים ילין: חבר'ה, אני לא יודע – היום הקשב - - -

אני שומע אותך, אני גם מסכים איתך.

חיים ילין: אני לא מצליח להבין את ההיגיון הזה למה צריך להחריג.

חיים ילין: למה צריך לתת למרכז משהו שאי-אפשר גם בצפון וגם בדרום?

חיים ילין: חבר'ה, תקשיבו טוב.

חיים ילין: בסוף 80% משטח מדינת ישראל נמצא בנגב לא מאוכלס.

חיים ילין: אם אתם חושבים שתמשיכו לצופף את המרכז אז תהיו לי בריאים כל מי שמייצג פה את המרכז ואת ממשלת ישראל פה.

חיים ילין: זה לא יעבוד.

חיים ילין: צריך להתחיל לתת את כל מה שאפשר בשביל ליישב את הנגב.

חיים ילין: ראש הממשלה מדבר על מדינת סייבר בנגב, אז למה מחריגים אותם?

אלי כהן: חבר הכנסת ילין, אנחנו נחזור לשאלה.

אלי כהן: ברשותכם, נסיים את ההתייחסות של חברי הכנסת.

אלי כהן: כמובן שנשמע גם תשובה לשאלתו של חבר הכנסת ילין שבהחלט צריך לדון בה.

אלי כהן: מה שאנחנו אומרים זה בעניין הדירות שייקבע בנוסף – תומר, תתקן אותי – שהתוספת תהיה עד 80 מטר.

<תומר רוזנר: לא, שהתוספת בממוצע תהיה 80, ש - - -

חיים ילין: לא, לא ממוצע כי אז יש דירה של 100.

דוד ביטן: - - - שהתקנות הקיימות יישארו, אבל הדירות הנוספות יהיו קטנות מ-80 מטר – זה הכול.

<תומר רוזנר: כן, שגודל הדירות הממוצע במגרש יהיה 80 מטר לפחות, והתוספת, הדירות הנוספות, יהיו קטנות מ-80 מטר.

אלי כהן: מקובל, אוקי

דוד ביטן: זה התקנה של היום.

תומר, ולא פחות מ-60 מטר או מ-X מטר, כי אחרת יעשו לך פאזל מחלקיקים קטנים.

תמר זנדברג: לא, אבל יש היום בחוק התכנון והבנייה מינימום של 53?

דוד ביטן: לא.

דוד ביטן: אתם בעיריית תל-אביב קבעתם את זה ככלל, אבל זה לא כתוב בחוק.

דוד ביטן: המינימום של דירה - - -

תמר זנדברג: אף אחד לא יתכנן דירה חדשה של 30 - - - .

תמר זנדברג: דירות למי?

תמר זנדברג: ליונים.

תמר זנדברג: - - - דירות של 20 מטר ואנשים גרים בהן.

אלי כהן: חברת הכנסת זנדברג, אנחנו היום מאשרים את זה - - -

חיים ילין: לקחו - - -

אלי כהן: חבר הכנסת ילין, שמענו אותך בקשב רב.

אלי כהן: אנחנו נקבע את הנושא של ה-80 מטר.

אלי כהן: אני אומר שוב, יהיה לנו גם דיון נוסף לאחר הקריאה הראשונה ולפני קריאה שנייה ושלישית.

אלי כהן: אני בטוח שכולנו עוד נחשוב ונראה אם צריך את המינימום.

אלי כהן: חבר הכנסת אשר, בבקשה להתייחס.

אלי כהן: אחריו – חברת הכנסת זנדברג.

אלי כהן: בבקשה, אדוני.

אני אתחיל מהסוף שלך, אדוני היושב-ראש.

אני לא מבין מה הבעיה בלהפוך את זה למינימום כי אנחנו לא מחפשים פה.

אנחנו הרי רוצים לתת אינסנטיב לקבלן או ליזם או לקבוצת היזמים שבאמת יסתכלו על הכיוון של דירות קטנות ויעשו את החשבון שלהם.

אתם רוצים לקבל תוספת יחידות דיור?

תבנו יותר קטן.

זאת אומרת, גם אם תוריד את הממוצע, ובמקום שיהיה לך ממוצע של 120 מטר של כל הבניין אז זה ירד ל-110 מטר ויהיו כמה דירות קטנות.

זה בעצם מטרת החוק.

דוד ביטן: בסדר, אז לכן התוספת - - -

אבל אני לא רוצה מצב שבו כל מספר זוכה.

זאת אומרת, הוא יוכל להשאיר לעצמו – וזה המתמטיקה שהוא דיבר עליה – אז אני לא רוצה מצב שידחפו בסוף איזה כוך אחד או שניים כי זה מה שמסתדר לו.

ואז הוא יהיה עם הדירות הגדולות בממוצע של 120, 130, ועוד כמה כאלה, שתיים-שלוש, בשביל הפרנסה.

זה אני לא מחפש כי זה לא הפתרון.

דוד ביטן: אז מה אתה מציע?

אני רוצה להגביל גם - - -

דוד ביטן: גם את המינימום?

כן.

לא רואה בזה שום בעיה.

דוד ביטן: אין בעיה, בסדר.

שנית, שאלה.

מה קורה אחרי חמש שנים?

דוד ביטן: זה הוראת שעה, אחר כך נראה מה יהיה.

אני יודע, הוראת שעה.

דוד ביטן: בגלל משבר הדיור אנחנו מחייבים.

דוד ביטן: אנחנו לא חייבים.

דוד ביטן: אם לא יהיה משבר אז לא תהיה בעיה.

דוד ביטן: אם מר כחלון יצליח ולא יהיה משבר דיור אז לא נצטרך ל- - -

אני שואל, מה קורה אם יזם מוציא היתר בנייה חצי שנה לפני תום החמש שנים.

יש לו עכשיו קרקע עם כך וכך דירות והוא לא - - -

דוד ביטן: מדובר בהיתר, לא בבנייה.

<דב צור: זה החלטה של הוועדה המקומית.

אלי כהן: לא, לא – סליחה.

אלי כהן: דב, פעם אחרונה.

אלי כהן: תומר.

תומר, הבנת אותי?

<תומר רוזנר: התשובה לשאלתך היא שתוקפה של ההקלה תלוי במועד קבלת ההחלטה לגבי מתן ההקלה.

<תומר רוזנר: תוקפו של היתר הבנייה לאחר שניתנה הקלה, ניתנה החלטה של הוועדה המקומית או רשות הרישוי לגבי מתן הקלה, ההחלטה - - -

חידוש היתר אחרי שנה.

מה קורה אחרי שנה מעבר ל - - - ?

<תומר רוזנר: אם הוא לא מממש והוא רוצה עכשיו וההיתר שלו פג והוא עכשיו יבקש שוב אז כבר לא תהיה לה חובה לתת.

<תומר רוזנר: היא תהיה רשאית לתת, אבל היא לא תהיה חייבת לתת.

לא, היא לא תהיה רשאית.

ה-10% הנוסף אתה לא יכול, היא לא רשאית.

<תומר רוזנר: היא רשאית, היא רשאית.

תמר זנדברג: גם היום היא רשאית.

תמר זנדברג: היא פשוט לא עושה את זה.

אוקי.

שאלה נוספת – התייחסות לתמ"א 38.

איך זה בא ביחד?

דוד ביטן: שם יש כללים מיוחדים, אתה לא יכול לבוא ולתת יותר.

דוד ביטן: בתמ"א 38 זה לא מגבלה של דירות.

<תומר רוזנר: לא, אנחנו אמרנו את זה שעסקאות של התחדשות עירונית - - -

<קריאה: הוא אמר מגרשים חדשים.

דוד ביטן: חדשים.

דוד ביטן: כן, חדשים.

אמרתם פינוי-בינוי.

אני מדבר על תמ"א 38/2 שזה - - -

דוד ביטן: 2 - אין מגבלה.

דוד ביטן: זה לא משנה השבס, אין מגבלה.

דוד ביטן: זה הוועדה יכולה להחליט לפי המצב.

תמר זנדברג: אבל אי-אפשר להשתמש בשבס לתמ"א38/2?

דוד ביטן: לא, אי-אפשר.

דוד ביטן: אין מגבלה של דירות בתמ"א.

דוד ביטן: הוועדה בודקת.

דוד ביטן: יש מגבלה של שטחים, לא של דירות – זה הכול.

דוד ביטן: הוועדה קובעת.

תמר זנדברג: אבל באותו שטח אי-אפשר להוסיף דירות?

דוד ביטן: לא, אפשר.

דוד ביטן: אין מגבלה.

דוד ביטן: הוועדה יכולה להגיד שהיא נותנת 7, 8, 9 דירות – תלוי בסיטואציה.

תמר זנדברג: היא יכולה 12, ולעשות דירות יותר קטנות?

<תומר רוזנר: כן, מה שרוצים.

דוד ביטן: בתמ"א 2 נותנים כמה שרוצים כמעט, לפי מצב כלכלי.

דוד ביטן: לכן, תמ"א פה בכלל לא רלוונטי.

דוד ביטן: מדובר על שטחים שבונים בניין חדש.

דוד ביטן: שבס לא נותנים למשהו ישן.

דוד ביטן: מבחינתה, הוא בנוי, קח שבס - אין דבר כזה.

דוד ביטן: לא קיים במדינה.

דוד ביטן: אנחנו לא עושים שינוי בזה.

דוד ביטן: אנחנו אומרים: בניין חדש שיש לו זכות לבקש הקלת שבס, הם חייבים לתת 10% חובה.

דוד ביטן: ירצו יותר?

דוד ביטן: זה כבר שיקול דעת שלהם.

דוד ביטן: תאמיני לי שהדבר הזה לא מוצא חן בעיני ראשי ערים, אבל זה המצב.

תמר זנדברג: אני יודעת.

דוד ביטן: כן, ודאי.

מילה אחרונה לגבי מה שאמר אדוני היושב-ראש לגבי צפון-דרום.

אני חושב גם שזו טעות.

עד שכבר יש בניין שבונים בדרום או בצפון, אז אם יהיו גם עוד כמה יחידות והיזם נכנס, אני לא רואה בזה שום בעיה שזה יהיה.

המושג הזה שאתה מצליח כביכול להביא אוכלוסיות חזקות רק אם אתה בונה לארבעה או לארבעה וחצי חדרים, זו טעות.

דוד ביטן: אל תבוא אלינו, זו בקשה של מינהל התכנון.

דוד ביטן: תשמע אותם קודם והם יגידו לך.

דוד ביטן: אותנו הם שכנעו.

אלי כהן: - - - יש לנו פטור ספציפי לשר האוצר.

דוד ביטן: אין בעיה, שיסבירו להם.

דוד ביטן: לא חובה, אבל שיסבירו.

עיר נבנית מצעירים שבאים וגדלים בה ועובדים בה ולומדים בה.

כל אלה שניסו לתכנן את הערים שלהם ככה, ואני לא מדבר על ערים גדולות וחזקות, אני מדבר דווקא על הערים האלה שניסו לייבא אוכלוסייה על-ידי תכנון בצורה הזו, זה כשל.

זה כשל לחלוטין כי ילכו למקומות יותר מעניינים, לקיבוצים ומושבים, כמו שהוא אמר.

אם יש לו כבר כסף הוא ילך למקום כזה.

לכן, דווקא זה יכול לייצר הרבה מאוד לדור צעיר בצפון או בדרום.

דוד ביטן: אין לי בעיה.

דוד ביטן: אלי, אבל שהם יסבירו.

הם יסבירו.

אבל אני רוצה לשכנע אותך קודם כל, דוד.

דוד ביטן: אני, אין לי בעיה עם זה.

דוד ביטן: הם אמרו שבמקומות כאלה עדיף שהדירות האלה תהיינה יותר גדולות כי יש מספיק דירות קטנות.

דוד ביטן: זה שיכוני עולים.

דוד ביטן: אבל שיסבירו.

גם לי אין בעיה, אני רק אומר את דעתי.

אבל אתה מייצר לעתודה של עיר, אם זה גם עיר בפריפריה, מקום לגור ליד ההורים לא במחיר גבוה כי הדירות האלה יהיו אלה גם זולות מאוד באופן יחסי לאזורי פריפריה.

אני מבקש לשקול מחדש.

תודה רבה, אדוני.

דוד ביטן: אנחנו אתכם – שיסבירו לכם.

אלי כהן: תודה רבה.

אלי כהן: חברת הכנסת זנדברג, בבקשה, גברתי.

תמר זנדברג: תודה רבה, אדוני.

תמר זנדברג: נכנסנו פה ממש ממש לפרטים, אבל אני בכל זאת רוצה להגיד מילה מקדימה.

תמר זנדברג: ההצעה הזו נולדה כאן בוועדה הזו עם חבר הכנסת ביטן שבאמת נדהם לגלות, ואני גם מודה שגם אני נדהמתי.

תמר זנדברג: גם אני באתי מהשלטון המקומי והייתי חברה בוועדה המקומית לתכנון ובנייה.

תמר זנדברג: נדהמנו לגלות כאן שיש כלי להוספת יחידות דיור לפתור את משבר הדיור כבר הרבה שנים.

תמר זנדברג: זה כלי ישן מהעלייה של שנות ה-90, אם אני לא טועה.

תמר זנדברג: אני אומרת את זה גם לחבריי במרכז השלטון המקומי, אבל יש ערים - - -

דוד ביטן: ראשי ערים – לא כולם

תמר זנדברג: - - ויש ראשי ערים, ואני לא אזכיר שמות, חלקם היו כאן באותו דיון וכך גילינו את זה, שנמנעים באופן מכוון, מאורגן ומוצהר מלשקול את התוספת הזו.

תמר זנדברג: הם אומרים: אצלי לא יהיה שבס קטגורית, נקודה.

תמר זנדברג: מכאן נולדה הצעת החוק.

תמר זנדברג: הצעת החוק נולדה כדי שאנחנו – הכנסת והממשלה – נגיד להם: חברים, יש כאן כלי שבסופו של דבר העירוניות והתוספת של יחידות דיור, במיוחד קטנות, בערים ובמרכזי הערים זה כלי טוב וזה כלי שאנחנו רוצים אותו בגדול.

תמר זנדברג: הוא כלי שעוזר לנו.

תמר זנדברג: לכן, כאן באה הצעת החוק הזו.

תמר זנדברג: אני חושבת שהרציונל שלה הוא טוב ונכון.

תמר זנדברג: המחייב זה 10%.

תמר זנדברג: זה קטן, זה לא משהו משמעותי.

תמר זנדברג: אני כן חושבת שהביקושים לזה הם יותר במרכזי הערים.

תמר זנדברג: אין לי בעיה לתת בצפון ובדרום, להיפך.

תמר זנדברג: אבל בסוף הביקושים הגדולים, מה שנקרא אזורי הביקוש, הם לא נולדו ככה אזורי ביקוש.

תמר זנדברג: הם אזורי ביקוש כי הם ביקוש כי אנשים רוצים לגור שם כי שם זה מרכזי התעסוקה, כי זה בעיקר במרכז.

תמר זנדברג: שם גם יש מקום.

תמר זנדברג: איפה שיש צפיפות יותר גבוהה יש מקום גם לפתח הטרוגניות בפתרונות הדיור.

תמר זנדברג: יש מקום ליחידות קטנות ויש מקום לאנשים מבוגרים ולמשפחות חד-הוריות ולרווקים ולמשפחת צעירות ולמשפחות קטנות ולמשפחות גדולות לגור ביחד.

תמר זנדברג: זה מפתח לעירוניות טובה, זה מפתח לאיכות חיים.

תמר זנדברג: בפריפריה אני לא יודעת האם תיווצר הצפיפות שתחזיק את ההטרוגניות הזו.

תמר זנדברג: יכול להיות שכן, אני לא נגד.

חיים ילין: צריך להתחיל.

<קריאה: למה לא?

תמר זנדברג: מאה אחוז, אין בעיה.

תמר זנדברג: יכול להיות שכן.

תמר זנדברג: אבל אנחנו לא עיר מדינה.

תמר זנדברג: חבר'ה, אנחנו גרים במדינה שיש בה מרקם כפרי ויש בה מרחב עירוני, וזה בסדר גמור – הכול בסדר.

תמר זנדברג: אני לא נגד לפתח גם מרכזים עירוניים בצפון ובדרום, יש כאלה.

תמר זנדברג: אבל שנבין שזה מיועד במידה רבה מאוד לאזורי ביקוש.

תמר זנדברג: הדבר היחיד שאני כן רוצה לומר זה שהמון פעמים משבר הדיור והפתרון שלו לא תלוי רק במספר יחידות הדירות.

תמר זנדברג: הוא תלוי גם באיכות התכנון שיחידות הדיור האלה מתוכננות בהן.

תמר זנדברג: אני רוצה בשלושים שניות סיפור קצר.

תמר זנדברג: הייתי לפני כמה שבועות ביישוב צור יצחק שהוא ישוב על קו התפר, חלק מיישובי הכוכבים.

תמר זנדברג: הוא ליד כוכב יאיר, צור יגאל.

תמר זנדברג: זה ישוב שנבנה כולו - 100% - אוכלס בעשר השנים האחרונות, כולו תוספת שבס.

תמר זנדברג: הוא כבר ניתן.

תמר זנדברג: משפחות צעירות, מרקם בנייה אורבני.

תמר זנדברג: זה ישוב חדש אז אורבני במידה מסוימת.

תמר זנדברג: זה לא פיתוח של מרכז עירוני קיים, אבל תוספת שבס ניתנה שם.

תמר זנדברג: יש שם כשלים תכנוניים כמעט מאל"ף ועד ת"ו בתחום התחבורה, מוסדות החינוך - מה שאתם קוראים התשתיות.

תמר זנדברג: אבל אני לא רוצה לקרוא לזה תשתיות, אני רוצה לקרוא לזה צורכי ציבור.

תמר זנדברג: לכן, אני תומכת בהצעת החוק.

תמר זנדברג: אני רוצה לברך אתכם, חברי הכנסת ביטן ואלי כהן, על זה שאתם מקדמים את זה.

תמר זנדברג: אני חושבת שחייבת להיות התייחסות לאיך אנחנו נתמודד במסגרת התוספת הזו, בעיקר עם – אני לא רוצה לקרוא לזה תשתיות כי זה מילה עמומה - מוסדות הציבור, עם מוסדות החינוך ועם התחבורה כדי שתהיה מוטת תחבורה מקיימת, תחבורה ציבורית, הליכה ברגל שתהיה נגישות ברגל למוסדות החינוך והדברים אלה.

חיים ילין: אין להם בית-ספר שם.

חיים ילין: הם צריכים לנסוע לבית-ספר.

חיים ילין: הם לא חלמו על זה.

דוד ביטן: בשטחי הבנייה הצפופים במרכזי הערים הגדולות מדובר על שטחים לא בנויים - אין הרבה.

דוד ביטן: נתחיל מזה.

דוד ביטן: לכן, התוספת היא מינורית ולא משפיעה על בנייני הציבור.

דוד ביטן: אני לא מסכים עם העניין הזה עם ראשי הערים.

דוד ביטן: איפה שמדובר בתב"עות ישנות במקומות פתוחים שלא נבנו עדיין, זה חלק מהתכנון צריך להיות.

תמר זנדברג: אני מסכימה איתך.

דוד ביטן: לכן, אני לא מקבל את עמדת ראשי הערים בעניין.

חיים ילין: דוד, זה לא נעשה.

דוד ביטן: הכול בנוי, יש לך רק שטח אחד.

דוד ביטן: מוסיפים דירה, צריך לבנות בית-ספר?

דוד ביטן: למה שאני - - - ?

דוד ביטן: שלא יפחידו אותנו בעניין הזה.

תמר זנדברג: אתה צודק במאה אחוז.

חיים ילין: דוד, אתה לא בונה חוק בשביל דירה אחת – תסלח לי.

חיים ילין: אם אתה עושה את החוק בשביל דירה - - -

דוד ביטן: לא, אני נותן לך דוגמאות של שטחים קיימים.

אלי כהן: חבר הכנסת ילין, תודה.

אלי כהן: חברת הכנסת זנדברג, משפט אחרון.

תמר זנדברג: אתה צודק במאה אחוז.

תמר זנדברג: התשתיות במרכזי הערים יכולות להתמודד עם עוד תוספת.

תמר זנדברג: אחת הסיבות העיקריות שלא רוצים זה פשוט מאוד כי ראשי הערים בהרבה מקומות והעיריות לא רוצות תוספת של מגורים.

תמר זנדברג: אנחנו יודעים את זה.

תמר זנדברג: לכן, ההתמודדות הזאת היא נכונה והיא טובה.

דוד ביטן: לא ניכנס לזה.

חיים ילין: זה אגדה אורבנית, כי אני לא מכיר ראש רשות - - -

תמר זנדברג: חיים, מישהו הפריע לך כשדיברת?

תמר זנדברג: אני הפרעתי לך?

אלי כהן: חברת הכנסת זנדברג, יש לך עוד משהו להוסיף?

תמר זנדברג: כן, אני באמצע משפט.

אלי כהן: אז בבקשה תסיימי.

תמר זנדברג: אם כתוצאה מהחוק הזה אנחנו נראה ישובים חדשים שמשתרכים עם פקק תנועה של מכוניות פרטיות אז לא עשינו כלום.

אלי כהן: חברת הכנסת זנדברג, תודה רבה.

אלי כהן: קודם כל, אני רוצה לציין שבהחלט יש לך זיכרון טוב.

אלי כהן: ההצעה אכן נולדה כאן בוועדה, ואת צודקת.

אלי כהן: נעבור להתאחדות בוני הארץ, ולאחר מכן חברת הכנסת מלינובסקי.

אלי כהן: תציג את עצמך, בבקשה.

<אמיר הלר: אמיר הלר, משנה למנכ"ל בהתאחדות בוני הארץ.

<אמיר הלר: תודה.

<אמיר הלר: קודם כל, ההצעה מבורכת וחשובה גם ברמה החברתית וגם ברמת ההיצע של הדיור.

<אמיר הלר: אנחנו מדברים היום על פוטנציאל פלוס מינוס של בין 3,000 ל-3,500 תוספת יחידות דיור כל שנה כתוצאה מההחלטה הזו.

<אמיר הלר: אם הייתם הולכים קצת יותר מ-10% זה היה גם יכול להיות הרבה יותר

דוד ביטן: יש שיקול דעת לרשות, לאור מה שאמרה חברת הכנסת זנדברג עכשיו.

<אמיר הלר: נכון, יש שיקול דעת.

<אמיר הלר: זוגות צעירים מגיעים היום למשרדי המכירות ומציעים להם היום באמת דירות של ארבעה וחמישה ושישה חדרים, ואין להציע להם דירות של שניים ושלושה חדרים.

<אמיר הלר: לגבי הדיון שנערך כאן על גודל הדירה – אני חושב שהוא היה נכון כשדיברתם על התיקון האחרון שבוצע, על מה שנקרא שבס-כחלון, על התוספת שטח.

<אמיר הלר: הוא פחות רלוונטי כאן.

<אמיר הלר: כי ברגע שאתה גוזר חלק מהשטח של הדירות האחרות זה כבר לא משנה מה הדירות.

<אמיר הלר: הרי בסוף הקבלן רוצה למכור דירות וצריך שיהיה לו קונה שירצה לגור שם.

<אמיר הלר: גם אם זו דירת חדר סטודיו וגם אם זה שני חדרים וגם אם זה שלושה חדרים, זה לא משנה.

<אמיר הלר: כל עוד היא תקנית והיא עומדת בתקנות התכנון והבנייה שמגדירות היא מספקת פתרון דיור למישהו – או ליחיד, או לזוג, או לזוג קשישים, או לזוג צעירים - זה לא משנה.

<אמיר הלר: כל עוד היא תקנית, זה בסדר.

<אמיר הלר: זה יפחת מהשטח העיקרי.

<אמיר הלר: לכן, כל הדיבור הזה אם 80 מטר, 60 מטר, ממוצע וכל זה, לדעתי, בתיקון הספציפי הזה קצת מתייתר.

<אמיר הלר: לגבי מחוזות הצפון והדרום, למה שאמרה חברת הכנסת זנדברג – אנחנו רואים שהצפון והדרום היום הוא אזור ביקוש לכל דבר ועניין.

<אמיר הלר: חיפה ובאר שבע, ערים שבעבר – היום אין כמעט למצוא דירות.

<אמיר הלר: הדירות עפות שם ואין שום סיבה שגם שם לא יהיה.

תמר זנדברג: זה לא חל גם בחיפה ובאר שבע, הוא רק במחוזות?

אלי כהן: חיפה זה חל.

תמר זנדברג: חיפה הוא במחוז צפון?

<קריאות: לא.

תמר זנדברג: זהו.

תמר זנדברג: זה רק מחוזות צפון ודרום.

תמר זנדברג: חיפה זה חל.

<אמיר הלר: מחוז הצפון זה גם יקנעם וזה עפולה.

<אמיר הלר: זה ערים שיש היום ביקוש.

תמר זנדברג: אין לי בעיה.

תמר זנדברג: יסבירו מינהל התכנון למה ההתנגדות.

תמר זנדברג: אולי נשתכנע, לא יודעת.

נקודות קצרות: דבר אחרון - זהו.

נקודות קצרות: נסתפק בזה.

אלי כהן: תודה רבה.

אלי כהן: חברת הכנסת מלינובסקי, בבקשה.

יוליה מלינובסקי: תודה רבה.

יוליה מלינובסקי: כבוד היושב-ראש, חברי הכנסת, נציגים, אני באתי מהשלטון המקומי.

יוליה מלינובסקי: הייתי המון שנים בוועדת משנה לתכנון ובנייה.

יוליה מלינובסקי: חבר הכנסת ביטן היה גם כן יושב-ראש.

יוליה מלינובסקי: אנחנו באנו מאותה קלחת, אבל הגישה היא אחרת, אני מצטערת.

יוליה מלינובסקי: אני לא חושבת שזה נכון לקחת סמכות מרשות מקומית.

יוליה מלינובסקי: זה הסמכות, זה שיקול הדעת המקצועי של אנשי מקצוע בעיריות, וגם ראייה כוללת של ראשי הערים והנהלת העיר איך הם רוצים לראות את העיר בעתיד.

יוליה מלינובסקי: אם כבר רוצים שתהיה תוכנית מוסדרת צריך לחייב את הרשויות לעשות תוכנית מתאר לעיר שיהיה ברור מה אפשר לבנות ואיפה אפשר לבנות.

יוליה מלינובסקי: אבל לא בדרך שרירותית לקחת את ה-10% האלה כי זה פוגע בתוכנית להתפתחות כוללת של העיר ובראייה כוללת.

יוליה מלינובסקי: כי לא בונים עיר איך שבא לי פתאום.

יוליה מלינובסקי: יש תוכניות שהן גם קשורות לתשתיות ולתשתיות של צינורות מים וביוב.

יוליה מלינובסקי: בתי-ספר – דירה אחת או שתיים זה אולי פחות בעייתי, למרות שאם זה שכונות חדשות יש בזה משמעות.

יוליה מלינובסקי: אז אני לא חושבת שזה נכון.

יוליה מלינובסקי: אם אנחנו כבר אומרים את זה ורוצים להגדיל את היצע הדירות אז אפשר לעשות, בדרך שרירותית להגדיל את השטח העיקרי ב-10%.

יוליה מלינובסקי: תעבירו - - -

אלי כהן: חברת הכנסת מלינובסקי, באת מהשלטון המקומי.

אלי כהן: אגב, הוא כבר לא גדל ב-10%, הוא גדל ב-20%.

אלי כהן: יש הוראת שבס-כחלון.

יוליה מלינובסקי: אתם אומרים שזה 10%.

אלי כהן: לא, אז קודם כל אני מאיר עינייך.

אלי כהן: שנית, חבל שלא היית בתחילת הדיון.

אלי כהן: היית שומעת את הנימוקים, אבל אני מניח שאין לך דברים אחרים חשובים.

יוליה מלינובסקי: הייתי בוועדה לשקיפות על מועצות דתיות שזה לא פחות חשוב.

יוליה מלינובסקי: רצתי ישר לפה.

אלי כהן: בסדר גמור.

יוליה מלינובסקי: אני היום יושבת כחברה בוועדה הזו - אז אלי, סליחה - במקום עודד פורר מטעם ישראל ביתנו, שיהיה ברור.

יוליה מלינובסקי: אני מציעה לחשוב על העניין הזה כי אני אף פעם בדברים כאלו כבדים - - -

דוד ביטן: אנחנו בעניין הזה לא מסכימים איתך הפעם.

יוליה מלינובסקי: לא, זה בסדר גמור.

יוליה מלינובסקי: אנחנו יכולים לא להסכים, זה בסדר גמור.

יוליה מלינובסקי: אבל צריך לחשוב איך לתאם את העמדות עם השלטון המקומי כי לדעתי מניסיון אישי, למרות שיכול להיות שאנחנו נדבר ותשכנע אותי שזה גם בהחלט יכול להיות, אבל אי-אפשר באופן שרירותי מעכשיו 10% שבס.

יוליה מלינובסקי: זה לא יעבוד.

יוליה מלינובסקי: תגדיל את השטח העיקרי ב-10% דרך תב"עות.

אלי כהן: הגדלנו 20% דרך שבס-כחלון.

דוד ביטן: יש אפשרות בשיקול דעת העיריות והוועדות להגדיל את השטח.

דוד ביטן: זה שלהם, בזה לא נגענו.

יוליה מלינובסקי: אני יודעת שיש.

יוליה מלינובסקי: לא פעם ישבנו בוועדות וראינו שלפי אנשי מקצוע יש אפשרות להגדיל לדירה אחת.

יוליה מלינובסקי: אבל כשאתה מגדיל אחוז מסוים, מגדיר את האחוז מסוים, אתה פוגע בשיקול דעת ובסמכות של שלטון מקומי, לדעתי.

אלי כהן: אני כמובן לא אחזור שוב על הנימוקים בתחילת השיחה.

אלי כהן: אם תרצי נעשה זאת בהזדמנות אחרת.

אלי כהן: תודה, חברת הכנסת מלינובסקי.

יוליה מלינובסקי: אלי, זה שאתה לא מסכים איתי זה לא אומר שאתה צריך לא לתת לי - - -

אלי כהן: חברת הכנסת מלינובסקי, אמרתי בצורה ברורה.

אלי כהן: בפתח הדברים נאמרו השיקולים בבסיס הצעת החוק.

יוליה מלינובסקי: ככה לא מגדילים את היצע הדירות בדרך ש - - -.

יוליה מלינובסקי: בונים, משחררים מגרשים, בונים בבנייה תקציבית.

יוליה מלינובסקי: אבל עוד תוספת ועוד תוספת, תוספת על תוספת – נו, אז מה יהיה לך בסוף?

דוד ביטן: בסוף אין דירות לאף אחד.

יוליה מלינובסקי: כדאי לנסות לחשוב בצורה אחרת.

יוליה מלינובסקי: אתם לוקחים סמכות משלטון מקומי.

אלי כהן: תודה, שמענו.

אלי כהן: תודה רבה, חברת הכנסת מלינובסקי.

אלי כהן: אנחנו נעבור ללשכת עורכי הדין, ולאחר מכן דב צור.

תמר זנדברג: אגב, אלי, כאן בוועדה אצלך נדון לא מזמן הנושא של שימוש בתוספת שבס כדי להגדיל דירות בפרויקט קיים.

אלי כהן: זה שבס-כחלון, כן.

תמר זנדברג: רק לוודא שאנחנו מתכוונים - - -

דוד ביטן: אני בזה לא תומך, למשל.

דוד ביטן: שבדירה בבניין קיים להוסיף לו דירות במסגרת שבס - - -

תמר זנדברג: לא להוסיף דירות.

תמר זנדברג: אני מדברת על תוספת שטח ליחידות דיור שכבר מתוכננות.

תמר זנדברג: להשתמש - - -

דוד ביטן: שטח – אושר כבר.

דוד ביטן: החוק עבר.

תמר זנדברג: אני יודעת.

תמר זנדברג: אבל החוק הזה – זה יחול עליו?

דוד ביטן: זה כבר תלוי ביושב-ראש הוועדה המקומית.

דוד ביטן: הוא יכול להחליט לתת שבס וגם להגדיל שטחים.

דוד ביטן: אני לא יודע, זה כבר תלוי בו.

דוד ביטן: זה לא תלוי בנו.

<קריאה: זה לא יהיה טוב אם לא יתנו - - -

תמר זנדברג: רק שיהיה ברור - ביטן, אנחנו רוצים שהחוק שלך יגדיר את מספר יחידות הדיור, לא את הגודל שלהן.

דוד ביטן: - - - רק התוספת - - -

אלי כהן: זה החוק, על זה החוק מדבר.

דוד ביטן: - - - תוספת תהיה קטנה.

דוד ביטן: הבעיה שהתוספת תהיה קטנה, אין מה לעשות.

אלי כהן: ישראל מלשכת עורכי הדין, ולאחר מכן ראש עיריית ראשון לציון.

אלי כהן: בבקשה.

דוד ביטן: תן לראש העיר יותר זמן.

אלי כהן: ניתן לו כמה זמן שצריך.

<ישראל מי בר: צהרים טובים, ישראל מי בר.

<ישראל מי בר: שאלת הבהרה, אדוני היושב-ראש.

<ישראל מי בר: כשדובר בהתחלה על השינוי אז לגבי סעיף 1(א), ואז מה שאני הבנתי שטחן הממוצע של הדירות הנוספות לאחר מתן ההקלה אינו עולה על 80 מטרים רבועים.

דוד ביטן: לא, לא.

דוד ביטן: לא הבנת.

דוד ביטן: היועץ המשפטי יסביר לך.

<ישראל מי בר: בסדר, זה לא עקרוני.

<ישראל מי בר: ניסיתי להבין.

דוד ביטן: בתקנות שבס הממוצע, גם - - -

<ישראל מי בר: לא, בהצעת החוק הזו.

דוד ביטן: אמרנו הממוצע נשאר כמו בתקנות שבס, אבל התוספת תהיה - - -

<ישראל מי בר: אבל זה ביחס ל - - -

<תומר רוזנר: לא, ביחס לכולם.

<תומר רוזנר: כמו שבתקנות שבס היום.

דוד ביטן: כתוב את זה בתקנות, זה הועתק מהתקנות.

<תומר רוזנר: ובנוסף, מבקשים חברי הכנסת להוסיף, שהדירות החדשות שיתווספו, ורק עליהן, הן יהיו צריכות להיות קטנות מ-80 מטר.

<תומר רוזנר: לא בממוצע, כל יחידת דיור - - -

דוד ביטן: כן, זה מה שאמרתי.

דוד ביטן: הממוצע כתוב בתקנות של שבס המקוריות.

<ישראל מי בר: אוקי.

<ישראל מי בר: בעיקרון, אנחנו בעד הצעת החוק הזו.

<ישראל מי בר: היא יעילה, לדעתנו, וטובה.

<ישראל מי בר: שתי הערות קטנות: ברמת העיקרון במגרש ממוצע רגיל בניין יכול להגיע ל-10, 16 יחידות דיור – אנחנו כאן משתוללים מבחינת הגובה.

<ישראל מי בר: אז התוספת תהיה אחת או שתיים.

<ישראל מי בר: זה לא ישנה כל כך את המרקם העירוני בערים מבוססות.

<ישראל מי בר: בערים חדשות או שעדיין לא נבנו, כמו שציינת, גברתי, זה כבר שיקול אחר.

<ישראל מי בר: אנחנו מציעים להוריד את השטח הממוצע ל-70 מטר.

תמר זנדברג: למה?

תמר זנדברג: יש היום פרויקטים גדולים של בנייה בתוך מרכזי הערים.

אלי כהן: חברת הכנסת זנדברג, אני לא אפתח דיונים עם כל אחד, אני מצטער.

אלי כהן: אני רוצה לשמוע אותם.

אלי כהן: מחכים כאן ראש עיריית - - -

דוד ביטן: לשכת עורכי הדין זה גורם חשוב.

דוד ביטן: יכולים להגיד, לא חייבים להסכים איתם.

<ישראל מי בר: אל"ף, אני רגיל שכל פעם שאני מדבר לא מסכימים איתי, אחרת לא היתה לי פרנסה.

<ישראל מי בר: בי"ת, זה איך שאנחנו רואים את זה מהעבודה שלנו אז יכול להיות - - -

אלי כהן: אם יש לך עוד משהו לציין, בבקשה.

<ישראל מי בר: בנוסף, ההצעה היא להקלה של 10%.

<ישראל מי בר: יש עניין של הפרסום.

<ישראל מי בר: בגלל שזה הקלה מנדטורית אנחנו מציעים שלא יהיה צורך בפרסום - -

<תומר רוזנר: לא, בשום פנים ואופן.

<תומר רוזנר: לא, לא יהיה.

<ישראל מי בר: - - ומבקשים שיש לתקן את הוראות סעיף 149 (א) לחוק התכנון והבנייה באופן שיתווסף לו סעיף נוסף (א)(3): הוראת סעיף זה לא יחולו על הקלה לתוספת דירות מגורים בתחום רשות עירונית - - -

דוד ביטן: אין צורך.

דוד ביטן: אתה לא מבין שאף אחד לא יבקש 10, כולם יבקשו יותר – זה אחד.

דוד ביטן: שניים, אתה חייב לעשות שינויים כמו תוספת קומה, תוספת קווי בניין, לפעמים.

דוד ביטן: עזוב, ההקלה היא - - -

אלי כהן: לא יהיה.

אלי כהן: ההערה נשמעה.

אלי כהן: אמר היועץ המשפטי לא יהיה.

אלי כהן: יש לך עוד תוספת, אדוני?

<ישראל מי בר: לדעתנו, זה יקל על כל ההליך.

<ישראל מי בר: מעבר להליך החקיקה, בשטח עצמו ברגע שניתנת ההקלה יש לי חובה ל- - -

<קריאה: גם לדעתי זה יקל.

אלי כהן: ברור, תודה רבה.

אלי כהן: ראש עיריית ראשון לציון דב צור.

תמר זנדברג: מה, לא לפרסם?

תמר זנדברג: רגע, סליחה.

תמר זנדברג: לא הבנתי, מה יקל?

תמר זנדברג: לא לפרסם?

אלי כהן: תמר, תמר.

אלי כהן: סליחה, אני מבקש לא להתייחס לחברי הכנסת.

תמר זנדברג: זה ברור שזה יקל.

תמר זנדברג: לבטל את הכנסת גם יקל.

אלי כהן: תמר, תמר, זו פעם ראשונה שאני מזהיר.

אלי כהן: זה לא יכול להיות.

אלי כהן: דב, בבקשה.

<דב צור: אני אגיד פתיחה על מה אנחנו עשינו בראשון כדי שנבין אחר כך איפה אני חושב שצריכה להיות ההגבלה.

<דב צור: בראשון אנחנו הודענו כמדיניות מתחילת הכהונה שלי שאנחנו ניתן תוספת שבס רק אם כל הדירות שנובעות מהתוספת וחצי מהן מתוך דירות הבסיס, תהיינה דירות קטנות עד 80 מטר, כולל ממ"ד.

חיים ילין: מעולה, כך צריך להיות.

חיים ילין: למה לא כולם עובדים כמוך?

<דב צור: זאת אומרת, אם יש למישהו 40 דירות והוא רוצה לקבל שמונה נוספות, שמונה ועוד ארבע מתוך ה-40, היינו, 12 יחידות דיור, תהיינה יחידות דיור עד 80 מטר, כולל מפתח.

וזה לאוכלוסייה - - -

דוד ביטן: אבל לא כולם כמוהו, זו הבעיה.

הוא לא נכנס לאוכלוסייה חלשה.

תמר זנדברג: ומה קרה כתוצאה מזה?

<דב צור: התוצאה – אנחנו מייצרים לאט לאט מלאי.

<דב צור: אני לא יכול להבטיח צעירים או זקנים.

<דב צור: אבל אנחנו מייצרים בעיר מלאי של דירות קטנות.

תמר זנדברג: זה ברור, אבל קרתה לך איזה קטסטרופה?

אלי כהן: דב, אני מבקש להתייחס לעניינים.

אלי כהן: עזוב הערות ביניים, תגיד את מה שאתה מוצא לנכון.

<דב צור: אבל שנדע שמה שאנחנו עושים פה הוא נעשה תחת הכותרת של משבר הדיור – זה קצת אנטי תכנון.

<דב צור: צריכים להכיר את זה שאנחנו עושים פה משהו שהוא מנוגד לתכנון עירוני נכון.

<דב צור: אל"ף, יש פתרון מסוים שאתם נתתם לזה עם הגבלה של התוכניות אחורה.

דוד ביטן: הוראת שעה.

<דב צור: הסכמתי.

<דב צור: נורא חשוב, כי אתה יכול להגיד שבתוכנית החדשות זה לא יחול כי בהן נלקחו בחשבון דברים כאלה.

<דב צור: בתוכניות הישנות זה לא כך.

<דב צור: אבל חייבת להיות איזה מגבלה ברמה עירונית.

<דב צור: עיר שנותנת את האפשרות לעשות את זה מטבע ברייתה, ודיברנו גם עם איתך, חבר הכנסת אלי כהן, וגם עם דוד ביטן, עיר שנותנת את ה-10% האלה לפחות בדירות קטנות, נתנה בשנה האחרונה את ה-10% דירות קטנות, אין צורך ללכת ולהפיל עליה חובה.

<דב צור: היא וולונטרית עשתה את זה.

דוד ביטן: אז יש לך פנייה לשר.

דוד ביטן: אנחנו לא יכולים להיכנס לזה.

<דב צור: אבל למה אני צריך לפנות?

<דב צור: אבל מה זה "פנייה לשר"?

<דב צור: אז תגידו שהשר יאשר בתנאים האלה והאלה, שאחד התנאים יהיה זה.

<דב צור: לא שיהיה לו שיקול דעת סתם להחליט אם אני נחמד בעיניו ואם הוא רוצה.

דוד ביטן: לא.

דוד ביטן: אם יש לך מלאי של דירות קטנות אז זה אחד השיקולים.

<דב צור: יש שני תנאים.

<דב צור: יש ערים עם מלאי של דירות קטנות.

<דב צור: באר-שבע, כדוגמה.

<דב צור: דיברתם על הדרום, באר שבע לתפיסת ראש העיר שם לא צריכה דירות קטנות משום שיש לו מלאי גדול מדי של דירות קטנות.

<דב צור: או עירייה שעמדה בתקן שאתם רוצים להגיע, עשתה בשנה האחרונה את ה-10% או כמות מסוימת של דירות קטנות שנדרשת מתוך אותם היתרי בנייה שייצאו, למה אני צריך לכפות עליה?

דוד ביטן: אני אסביר לך למה יש בעיה.

<דב צור: שניה, אז אני מבקש לתקן.

<דב צור: זה מה שאנחנו מבקשים לתקן – שלא יהיה אוטומטית.

<דב צור: בי"ת – לגבי שטח הדירה.

אלי כהן: רגע, לגבי הנקודה הזו.

אלי כהן: תומר, מה רצית?

<תומר רוזנר: אני מציין שאפשר בעקבות ההערה של ראש העיר ראשון לציון לאמץ את אותן הוראות שקבענו לגבי חובת הכנסת דירות קטנות בתוכניות שהשר יוכל לתת את הפטור, כמו הדוגמה שהוא נתן, אם יש מלאי מספיק או שמאפייני היישוב לא מצדיקים.

דוד ביטן: לא, מאפייני היישוב 0 אני לא מוכן, בשום פנים ואופן.

דוד ביטן: מאפייני היישוב זה דבר כללי.

<דב צור: אז לא מאפייני היישוב, אז כמות הדירות שנקנו בשנה האחרונה.

דוד ביטן: אגיד לך איפה הבעיה שלי פה בהצעה שלך.

דוד ביטן: לכן, אמרתי שנשאיר שיקול דעת לשר.

דוד ביטן: זו ההמלצה שהיתה גם של מינהל התכנון, משרד המשפטים.

דוד ביטן: ניקח לדוגמה את ראשון לציון.

דוד ביטן: ביקשו בגרין האוס, ומה-1,600 יחידות נתת להם שבס.

דוד ביטן: זה הרבה דירות.

דוד ביטן: אבל אנחנו צריכים לתת תמריצים בשטח הפרטי, לא רק בשטחי מינהל.

דוד ביטן: מה שקורה היום, רוב הקרקע בתל-אביב, ראשון, בת-ים, חולון, הרצליה, רמת-גן, זה שטח פרטי, ואין תמריצים לבנייה בשטח הפרטי.

דוד ביטן: כדי לפתור את בעיית הדיור צריכים לתת גם תמריצים בשטחים הפרטיים, ולא רק בהסכמי גג במסגרת - - -

<דב צור: - - - אתה רוצה שזה יהיה 10% על קרקעות פרטיות?

<דב צור: אין לי בעיה.

דוד ביטן: אתה מבין למה אני מתכוון?

<דב צור: הבנתי.

<דב צור: אתה רוצה שזה יהיה על קרקעות פרטיות, אין לי בעיה.

<דב צור: אני לא נכנס מזה.

<דב צור: אבל אם ייצרתי מלאי של דירות קטנות - - -

דוד ביטן: בקרקע הפרטית.

<דב צור: אני מוכן שזה יהיה גם בקרקע הפרטית.

דוד ביטן: לא מלאי חדש בתב"עות החדשות.

<דב צור: לא בתב"עות, אם יצרתי היתרים.

<דב צור: אני אומר לך רק היתרים, לא מדבר איתך על מלאי.

דוד ביטן: בקרקעות הפרטיות אני מוכן, אבל לא אופי היישוב.

דוד ביטן: מה זה אופי היישוב?

<דב צור: דוד, לא אמרתי אופי היישוב.

דוד ביטן: לא, אמר תומר.

דוד ביטן: אני מסכים לזה, אין לי בעיה.

יוליה מלינובסקי: ממתי זה יחול?

יוליה מלינובסקי: מעכשיו צפונה?

אלי כהן: חמש שנים.

<דב צור: אמרתי מלאי מסוים של דירות קטנות - -

דוד ביטן: מהקרקע הפרטית.

<דב צור: - - לא אמרתי מאופי היישוב.

<דב צור: אתם לא הגדרתם ב-80 מטר, אלא אם כן זה מוגדר בתקנות, מה זה שטח 80 מטר.

<דב צור: אם זה שטח מפתח, היינו, כולל ממ"ד, זה בסדר.

<דב צור: אם זה 80 פלוס 12, זה דירה גדולה מדי.

<דב צור: זה לא הדירות הקטנות.

דוד ביטן: לא, זה כולל שירות.

<דב צור: אז שיבהירו את זה.

<דב צור: לא כולל שירות.

<דב צור: יש לך שירות חדר מדרגות, לא רלוונטי.

דוד ביטן: לא.

דוד ביטן: שירות - אני מתכוון ממ"ד.

<דב צור: כולל ממ"ד.

<דב צור: מפתח, זו הכוונה.

דוד ביטן: זו הכוונה.

דוד ביטן: תומר, כולל ממ"ד.

דוד ביטן: לכתוב את זה במפורש.

דוד ביטן: ממ"ד זה שטח שירות, לא שטח עיקרי.

דוד ביטן: שיהיה כתוב, שיהיה בטוח.

יוליה מלינובסקי: אבל אם יש בעיר כבר כמות דירות של שלושה חדרים?

אלי כהן: ראש העיר דב צור.

אלי כהן: תומר, תשמע מה אומר חבר הכנסת ביטן.

דוד ביטן: נוסיף שהשר רשאי לפטור.

דוד ביטן: בין יתר השיקולים שהוא ייקח אותם בחשבון זה לא את המלאי, את ההיתרים שהוצאו על דירות קטנות עד 10% בשטח פרטי, לא בשטח מינהל.

דוד ביטן: אני מתעקש שיהיה כתוב שטחים פרטיים כי רוב הקרקע הזמינה בערים הגדולות זה שטח פרטי, לא שטח מינהל.

יוליה מלינובסקי: ומה תעשה עם התחדשות עירונית?

יוליה מלינובסקי: יש לך שבס גם - - -

<דב צור: ואם עיר יושבת רק על קרקע מינהל, מה תעשה?

<דב צור: לא תיתן לה את זה?

דוד ביטן: טוב, עזוב – 10%.

<דב צור: עזוב, 10% זה בסדר.

<דב צור: לא הבנתי למה אתה מתנגד למלאי.

דוד ביטן: מה זה מלאי?

דוד ביטן: מלאי שלא בונים?

דוד ביטן: מה אני צריך מלאי שלא בונים?

<דב צור: יש לי 20% מהדירות בעיר דירות פחות מ-80 מטר.

<דב צור: למה אתה רוצה להוסיף עוד דירות כאלה?

דוד ביטן: לא מלאי, לא מלאי.

<דב צור: אבל עדיין יש לראש העיר שיקול דעת, לוועדה המקומית יש שיקול דעת.

<דב צור: יש מלאי של דירות קטנות בהיקף סביר, למה לחייב אותו?

<דב צור: שיקול דעת.

יוליה מלינובסקי: לא, אתה לא יכול ללכת - - -

דוד ביטן: אין מה לעשות.

דוד ביטן: מה, אני אלך 20 שנה - - - ?

יוליה מלינובסקי: לא, לא.

יוליה מלינובסקי: מעכשיו וצפונה, סליחה.

אלי כהן: תודה.

אלי כהן: דב צור, תסיים בבקשה.

<דב צור: אמרתי את הנושא של ביצוע של 10 שבהיתרים, אמרתי את נושא המלאי – זה דבר חשוב.

<דב צור: דבר נוסף שהוא חשוב.

<דב צור: חברת הכנסת זנדברג הלכה, אבל הוא עונה על הסיפור הזה.

<דב צור: צריכים לאפשר איזשהו סייג לעניין שטחי הציבור.

<דב צור: רבותי, אחרי שנבנה את הדירות - - -

דוד ביטן: - - - זה בדיוק הטענה שלי כלפי ראשי הערים.

<דב צור: דוד, שניה.

<דב צור: בבקשה, בבקשה.

<דב צור: אבל זה לא טענה בעלמא.

<דב צור: אתה יודע שתוספת כזו יכולה להיות אלפי יחידות ואתה גם לא יודע לבנות חצי בית-ספר.

דוד ביטן: לא על שטחים ישנים, בשטחים ישנים זה לא המצב.

דוד ביטן: אתה יודע.

<דב צור: זה לא מדויק.

<דב צור: זה לא נגמר בזה.

<דב צור: אתה מדבר על אזורים, בדרך כלל בערים הוותיקות, שפעם אחת אתה עושה תמ"א 38 ושם לא פתרת את בעיית התשתיות.

<דב צור: ועכשיו - - -

דוד ביטן: - - - הוראת שעה.

<דב צור: מה זה "הוראת שעה"?

<דב צור: בעוד חמש שנים אני אגיד להם: חבר'ה, אני לא נותן לכם בית-ספר כי זה הוראת שעה?

<דב צור: מה זה?

<דב צור: אתה לא יכול.

<דב צור: תשמע רגע מה אני מציע.

<דב צור: אני לא מציע לעשות משהו זה.

<דב צור: יש שיקול דעת מקצועי של מהנדס העיר שייתן חוות דעת למקרים החריגים, כמו שאמרתם, שאין מבנה ציבור - - -

דוד ביטן: לא, לא.

<דב צור: מה "לא"?

<דב צור: אין ברירה.

דוד ביטן: אי-אפשר להסכים.

דוד ביטן: זה 10%.

דוד ביטן: עזוב, זה לא נורא.

אלי כהן: זה אי-אפשר, זה בסך הכול 10%.

דוד ביטן: דב, לך אין בעיה, תאמין לי.

דוד ביטן: אתה נתת כבר את ה-10% מראש.

<דב צור: מה זה קשור אליי?

<דב צור: אני מדבר רק בשמי?

דוד ביטן: אתה מדבר בשם ערים אחרות שלא נותנות?

דוד ביטן: לא נותנות – שייתנו.

<דב צור: אבל זה לא סביר להגיד - - -

דוד ביטן: אי-אפשר להסכים.

דוד ביטן: אם נשאיר פתוח שיקול דעת - - -

אלי כהן: אם נשאיר פתוח אז אתה משאיר את המצב הקיים.

דוד ביטן: אל תיתן את ה-20 הנוספים.

<דב צור: שיקול דעת של מי?

<דב צור: חבר'ה, אני מדבר אתכם על חוות דעת של מומחה.

<דב צור: לא שיקול דעת של ראש עיר או של חברי הוועדה.

<דב צור: אני מדבר אתכם על מהנדס הוועדה.

<דב צור: מה "אי-אפשר"?

דוד ביטן: אנחנו צריכים פה להגיד לך לא.

<דב צור: אתה יודע שלוועדה יש שיקול מנימוקים כאלה - אתה יודע את זה - לא לתת בכלל היתר.

<דב צור: לכאורה, אני יכול להגיד לבן-אדם: יש לך זכות לעשר דירות בכלל לפני תוספת.

<דב צור: אני בכלל לא נותן לך היתר כי אין לי בית-ספר.

דוד ביטן: זה חריג מאוד.

דוד ביטן: אתה לא יכול להשתמש ב - - -

<דב צור: אל"ף, אתה יודע שאני ואתה עשינו שימוש בזה.

דוד ביטן: בסדר, במלחמה אחרת.

דוד ביטן: אתה לא יכול לעשות את זה באופן כללי.

<דב צור: לכן, אני אומר - - -

אלי כהן: ראש העיר צור, למה הגענו לסיטואציה הזו?

אלי כהן: - -

דוד ביטן: בגלל שראשי הערים לא נותנים.

דוד ביטן: דב, אתה מגן פה על מי שלא - - -

אלי כהן: - - מכיוון שירדנו במהלך 15 שנה מ-13,000 דירות שלושה חדרים ל-3,000.

אלי כהן: הלוואי והיינו נמצאים ב-25,000 דירות שלושה חדרים שזה הצורך במדינת ישראל, ולא היינו בכלל עושים את הדיון.

דוד ביטן: לא נותנים.

דוד ביטן: אתה נתת עכשיו בראשון במכה אחת 20%.

דוד ביטן: ה-1,600 זה 320 יחידות.

דוד ביטן: האחרים לא מוכנים לתת.

דוד ביטן: אתה רואה את זה נכון, הם לא רואים.

דוד ביטן: על מי אתה מגן?

יוליה מלינובסקי: כי יש לו שטחים, בערים אחרות אין שטחים.

<דב צור: אבל שם אני יכול לתכנן.

<דב צור: בשכונה חדשה אני יכול - - -

דוד ביטן: בסדר, לא משנה מה הסיבה.

דוד ביטן: אמרנו 10%, לא אמרנו 10%.

דוד ביטן: דב, לא קבענו איפה 10% האלה.

אלי כהן: יוליה, כמה מוטי ששון נותן בחולון בח-300?

אלי כהן: אפס.

יוליה מלינובסקי: אבל בח-300 כנראה לא צריך.

אלי כהן: לא צריך?

אלי כהן: מה, אין זוגות צעירים?

יוליה מלינובסקי: ובח-300 הפקקים הם כאלו שאתה לא יכול לצאת בבוקר.

יוליה מלינובסקי: עם תוספת דירות זה בכלל יהיה שק אבנים שם.

יוליה מלינובסקי: אי-אפשר לעשות שם כל דבר.

יוליה מלינובסקי: צריך להפעיל גם שיקול דעת לפי המצב.

דוד ביטן: עוד מעט יגורו כמו בהודו על הכביש או על המדרכה.

אלי כהן: תודה.

אלי כהן: יוליה, אתן לך.

יוליה מלינובסקי: דוד, אמרת משהו שהוא לא מקובל עליי כי אתה עורך דין ואני עורכת דין.

יוליה מלינובסקי: אין הולכים אחורה.

יוליה מלינובסקי: אי-אפשר עכשיו ללכת את הדבר הזה עם ההיתרים שנתנו לפני שנה.

יוליה מלינובסקי: אין דבר כזה.

יוליה מלינובסקי: מהיום וצפונה.

יוליה מלינובסקי: אתה אף פעם לא יכול ללכת אחורה, סליחה.

דוד ביטן: לא.

דוד ביטן: את בודקת את המלאי.

דוד ביטן: את בודקת את העניין הזה, שנה אחורה.

דוד ביטן: איך תעשי?

דוד ביטן: חייבת לבדוק שנה אחורה.

יוליה מלינובסקי: לא.

יוליה מלינובסקי: אם אתה כבר רוצים את הדבר הזה עם היתר חדש, אנשים יודעים מראש מה הולך להיות.

דוד ביטן: לא.

דוד ביטן: את הבדיקה של המלאי את בודקת שנה אחורה, את לא יכולה לבדוק שנה קדימה.

דוד ביטן: זה מה שהתכוונו, לא הבנת אותי.

אלי כהן: לא הבינה.

אלי כהן: תומר, אתה רוצה לתת התייחסות לסוגיה של הרטרואקטיבי?

<תומר רוזנר: כמובן שלא מדובר ברטרואקטיביות.

דוד ביטן: אין רטרואקטיביות.

<תומר רוזנר: מדובר בכך שכשה

<תומר רוזנר: שר יבוא לבדוק אם לתת לרשות מקומית מסוימת פטור מתחולת ההוראה הזו הוא יבדוק את ההיתרים שהיא נתנה בשנה הקודמת.

דוד ביטן: בדיוק, זה מה שהתכוונתי.

יוליה מלינובסקי: אוקי, מעכשיו וצפונה.

<קריאה: אלי, סליחה - גילוי נאות.

אלי כהן: לא, לא, גברתי.

אלי כהן: אין התפרצות.

אלי כהן: אין שום התפרצות.

<קריאה: לא היה גילוי נאות.

<קריאה: דוד ביטן היה עד שהוא הגיע לכנסת מנהל מחלקת הנדסה בעיריית ראשון לציון.

דוד ביטן: לא הייתי מנהל מחלקה, הייתי יושב-ראש ועדה.

אלי כהן: סליחה, פעם הבאה שאת מתפרצת את יוצאת מהאולם.

<קריאה: גילוי נאות.

אלי כהן: סליחה, בפעם הבאה שאת מתפרצת את יוצאת מהאולם.

אלי כהן: חובב ינאי, בבקשה.

<חובב ינאי: חובב ינאי, המשמר החברתי.

<חובב ינאי: היו לי כמה שאלות לגבי המינימום לגבי המטראז' של השטח.

<חובב ינאי: אבל מכיוון שעניתם עליהן בתחילת הדיון אז אין לי.

אלי כהן: תודה רבה לחובב.

אלי כהן: עמותת האדריכלים, בבקשה.

אלי כהן: אחריו – ערן פייטלסון.

<אייל שער: אייל שער, אדריכל.

<אייל שער: אני מעמותת האדריכלים.

<אייל שער: כאשר אנחנו התבוננו על ההצעה המקורית עלתה השאלה הראשונה לגבי התוקף.

<אייל שער: אם מתקבל התיקון שזה אכן תוכניות עד 2011 אנחנו יכולים להתמודד איתן.

<אייל שער: לגבי הנושא של עדכון מתחמים משמעותיים, ועלו כאן מספרים של מתחמים או מצרפים של מגרשים שמגיע למאות, ולפעמים יכול להגיע גם לאלפי יחידות דיור – צריכים להוסיף את המגבלה המתאימה.

<אייל שער: כלומר, שלא יהיה באופן גורף לגבי מתחמים שהם משמעותיים או לגבי מצרף של מספר מגרשים.

<אייל שער: צריכים לבחון את הנושא הזה כי יש כאן משמעות מאוד כבדה של צורכי ציבור ותשתיות, כולל תשתיות על.

<אייל שער: הנושא החשוב הבא הוא לגבי הוראת השעה שאנחנו מבינים שהיא לחמש שנים.

<אייל שער: אנחנו שואלים מה המנגנון לבקרת ביצוע והפקת לקחים כדי שאנחנו נראה שבאמת הלכנו בדרך המתאימה.

<אייל שער: הערת הבהרה.

<אייל שער: דירה קטנה מוגדרת בין 30 ל-80 מטר מרובע, זה מופיע בתקנות.

<אייל שער: יש תקנות שמגדירות את הגודל.

<אייל שער: אנחנו מבינים שהתיקון תוקן כך שרק לגבי התוספת של 10% עבור דירות קטנות.

<אייל שער: אני שואל, האם שמענו, האם הבנו, את זה נכון?

<אייל שער: האם מדובר על תיקון של 10, לגבי התוספת של 10% - -

<תומר רוזנר: מתחת ל-80 מטר, כן.

<אייל שער: - - אותם זה חובה שהוועדה מקומית נותנת, ואז הדירות תהיינה קטנות.

<תומר רוזנר: נכון, זאת ההצעה.

<תומר רוזנר: לא מגדילים את השטח.

יוליה מלינובסקי: לא מגדילים שטח עיקרי.

אלי כהן: לא מגדילים שטח עיקרי.

<תומר רוזנר: את השטח הכולל.

דוד ביטן: אין הגדלה, ודאי שאין.

יוליה מלינובסקי: לא, להיפך.

יוליה מלינובסקי: אני הייתי רוצה ש - - -

דוד ביטן: שבס זה לא הגדלה.

דוד ביטן: יש סמכות ל - - -

<תומר רוזנר: יש סמכות אחרת.

דוד ביטן: היא מערבבת.

<תומר רוזנר: לא, אפשר לערבב.

<תומר רוזנר: אבל - - -

אלי כהן: אדון שער, יש לך עוד משהו?

<אייל שער: לא, אלו הטענות המרכזיות.

אלי כהן: תודה רבה.

אלי כהן: ערן פייטלסון, בבקשה.

<ערן פייטלסון: המהות של הקלה היא שהיא אינה מהווה סטייה ניכרת.

<ערן פייטלסון: זה הרי ההיגיון שמאחורי ההקלה.

<ערן פייטלסון: כמו שאדריכל שער לפני רגע הציג, 10% יש מצבים שבהם זה באמת לא סטייה ניכרת.

<ערן פייטלסון: אבל יש מצבים שזה יכול להוות סטייה ניכרת כאשר זה מצטבר.

<ערן פייטלסון: מהותו של החוק הזה היא שלילת שיקול הדעת של הוועדה המקומית.

<ערן פייטלסון: זו הרי מהות הצעת החוק הזו כי כל האפשרויות האחרות כבר קיימות.

<ערן פייטלסון: לכן, צריך לאפשר את המצב, וזה פונקציה של מקום.

<ערן פייטלסון: כלומר, תוכנית 10% - אין שום בעיה, ותוכנית אחרת 10% יכולה להיווצר בעיה כפי שאדריכל שער כרגע הציג.

<ערן פייטלסון: לרזולוציה הזאת של איפה כן ואיפה לא אי-אפשר להגיע בחקיקה ארצית.

<ערן פייטלסון: זה חייב להיעשות בראייה מקומית.

<ערן פייטלסון: רק לוועדה המקומית יש את הראייה הזאת שיכולה להגיד: פה זה כן סטייה ניכרת ושם זה לא סטייה ניכרת.

<ערן פייטלסון: לכן, השלילה המוחלטת של שיקול הדעת היא פגומה.

<ערן פייטלסון: לכן, אני מציע שתחזרו לאותו סעיף שתומר התחיל בהתחלה והיתה שם - - -

דוד ביטן: לא, לא.

דוד ביטן: זה לא היה בסיכום עם משרד המשפטים, זו היתה טעות.

<ערן פייטלסון: הנקודה שהוועדה המקומית תחויב, אבל תוכל בנימוקים להראות שהדבר הזה לא אפשרי שזה בעצם מה שראש עיריית ראשון לציון לפני רגע דיבר על המסמך של מהנדס העיר.

<ערן פייטלסון: הרי העירייה לא יכולה למנוע כי לא בא לה.

<ערן פייטלסון: אבל העירייה תהיה מוכנה למנוע אם במקום הקונקרטי ובמצרף הקונקרטי זה מהווה סטייה ניכרת, כי אחרת אנחנו באים לשנות פה תוכנית דרך הקלה כשזה כבר לא הקלה כי אנחנו מגיעים לסטייה ניכרת.

<ערן פייטלסון: אתם יוצרים פה סתירה בין מהות ההקלה לבין מה שיתאפשר דרכה שהוא בעצם שינוי תוכנית.

<ערן פייטלסון: לכן, יש פה סטייה פנימית ואני חושב שעל זה צריך לעמוד.

<ערן פייטלסון: אני חושב שאותו דבר שתומר הקריא ואני מבין שהיתה לו התנגדות, אבל הוא נותן אולי את המענה כדי למנוע את הסתירה המובנת שאתם כרגע יוצרים בהצעת החוק הנוכחית.

אלי כהן: תודה רבה לפייטלסון.

אלי כהן: חבר הכנסת פולקמן, תרצה להתייחס?

רועי פולקמן: לא.

אלי כהן: נציגת החברה להגנת הטבע, האם זה קשור לנושא שלנו, גברתי?

<דנה מרגליות: בהחלט, בשביל זה אני כאן.

<דנה מרגליות: דנה מרגליות, החברה להגנת הטבע.

<דנה מרגליות: כפי שיושב-ראש הוועדה תיאר, הממשלה הזו חדורת מוטיבציה להגדלת היצע יחידות הדיור.

דוד ביטן: מקום בנוי, שימי לב.

<דנה מרגליות: נעשו באמת המון שינויים, החלטות וחקיקות שבאות לעסוק בהיצע הדיור בכלל בארץ.

<דנה מרגליות: אנחנו עדים לתהליך מאוד מורכב, ארוך, רב זרועות שבו הורידו המון סמכויות מהוועדות השונות אל הוועדות המקומיות, וזה במטרה, מצד אחד, לבזר סמכויות, וכמובן לקרב את ההחלטות אל מה שנעשה בשטח ולהכרת המקום.

<דנה מרגליות: הצעת החוק הזו באה לעשות הליך הפוך.

<דנה מרגליות: באופן מאוד מאוד כוחני לבוא ולהודיע לוועדות המקומיות: אתן מיותרות למעשה בתפקידכן, שיקול הדעת שלכן אינו מעניין אותנו.

<דנה מרגליות: זה הליך הפוך לכל מה שניסו לעשות בתיקון 101.

<דנה מרגליות: אנחנו רואים בזה תהליך מאוד בעייתי, ולכן אנחנו מתנגדים אליו.

<דנה מרגליות: לבוא ולהגיד לוועדות המקומיות ולאנשי המקצוע שעובדים ומייעצים להן: שיקול הדעת שלכם לא רלוונטי - - -

אלי כהן: גם בתיקון 101 התנגדתם להעברה לסמכויות לוועדות המקומיות.

<דנה מרגליות: ואנחנו עומדים מאחוריהן.

אלי כהן: - - - מדיניות עקבית, כן ועדות מקומיות - - -

<דנה מרגליות: לא.

<דנה מרגליות: אנחנו מנסים להבהיר שעניין הציבור הוא העניין שאמור לעלות מולכם.

<דנה מרגליות: עניין הציבור הוא לא רק עוד יחידות דיור או מספרים בטבלת אקסל, העניין הוא של איכות החיים בעיר.

<דנה מרגליות: אם בכוונת

<דנה מרגליות: כם היתה להוריד סמכויות לוועדה המקומית לא יתכן שבחוק גורף אתם גם תיקחו אותן באותה נשימה.

<דנה מרגליות: על כן, הסמכויות האלה פשוט לא מקבלות שום התייחסות לצביון מקומי של שום מקום.

<דנה מרגליות: העניין הזה מדבר לא רק על ציפוף ערים אלא על עובדה שערים שאנחנו נרצה לראות אותן מצטופפות ואנשים ירצו לחיות בהן, איכות החיים נמדדת על-ידי מוסדות חינוך, על-ידי שטחים ציבורים, יש עדכון של כל התקנות למינימום ההכרחי בכל הדברים האלה כדי לאפשר לערים מצטופפות.

<דנה מרגליות: החוק הזה לא מתייחס לזה כלל ונוצרת פה בעיה חמורה מאוד.

חיים ילין: הבעיה היא שכשאנחנו נבוא ונבנה בנגב אתם תבואו ותגידו שאנחנו עושים - - -

<דנה מרגליות: לא ישובים חדשים.

<דנה מרגליות: צריך לצופף את היישובים קיימים והתהליך הזה קיים.

<דנה מרגליות: אבל הדיון הזה לא שייך הנה.

חיים ילין: הייתי אתכם במחוזית ואתם - - -

אלי כהן: לא, סליחה.

אלי כהן: בבקשה, סיימי את דברייך.

<דנה מרגליות: אני רוצה לציין עוד נקודה מהותית שצריכה להיות פה נגד כל הדוברים.

<דנה מרגליות: לדבר על זה כ-10% וכאיזה תוספת מזערית בכל תכנון היא טעות כיוון שאתם מדברים על תוספת אוטומטית על-ידי מה שהיזם ידרוש, בין 10% ל -20%.

<דנה מרגליות: 20% ו-10% בתוכניות רבות הם מהותיים, ואתם לא יכולים לספור אותם כמספרים בודדים כפי שניסו להציג את זה פה מספר פעמים.

<דנה מרגליות: בהחלט יש פה תהליך של אנטי תכנון, ואני מניחה שרבים מהאנשים פה רוצים לראות את הערים שלהם מצטופפות, מתוכננות, מסוגלות לשאת את התוספות האלה, והתוספות האלה חייבות להיות נדונות על-ידי אנשי המקצוע שמכירים את המקרים.

<דנה מרגליות: זה בדיוק ההיפך ממטרת החוק הזו, ועל כן אנחנו מתנגדים.

אלי כהן: תודה רבה לך.

אלי כהן: רק התוצאה מוכיחה שאם אנחנו נמצאים ב-8% בנייה של דירות שלושה חדרים אז בהחלט יש מקום לתיקון.

אלי כהן: אבל תודה על דברייך.

אלי כהן: לבקשתו של חבר הכנסת ילין יבהיר תומר היועץ המשפטי התייחסות.

אלי כהן: לאחר מכן יהיו התייחסויות של משרד המשפטים ושל מינהל התכנון, שני הגורמים האחרונים.

<תומר רוזנר: אני רק אבהיר.

<תומר רוזנר: כפי שפתחתי את הדברים, ההצעה הזו כפי שהיא מונחת בפניכם איננה באה לשלול את שיקול הדעת של הוועדות המקומיות לתת הקלת שבס, מה שקוראים, לפי שיקול דעתן.

<תומר רוזנר: זאת אומרת, נגיד אם אנחנו מחריגים כאן את מחוז הדרום או את מחוז הצפון, כמובן שהוועדה המקומית רשאית, היא תהיה רשאית, תמשיך להיות רשאית, לתת הקלת שבס לפי שיקול דעתה.

<תומר רוזנר: היא לא תהיה חייבת לתת מינימום 10%.

<תומר רוזנר: אותו דבר גם לגבי תוכניות חדשות.

<תומר רוזנר: נגיד שיש תוכנית חדשה אפילו ברעננה, תוכנית שאושרה אחרי 2011.

<תומר רוזנר: תרצה הוועדה המקומית לתת הקלת שבס בתוכנית כזו, רשאית תהיה לתת את אותה הקלה בתנאים שנקבעו בתקנות.

חיים ילין: עד 10% זה חובה באותם אזורים.

חיים ילין: מ-10% ומעלה זה שיקול דעת של כל מדינת ישראל.

<תומר רוזנר: לא.

<תומר רוזנר: אם תחליטו שבמחוז הדרום הסעיף הזה לא חל, לוועדה המקומית במחוז הדרום יהיה שיקול דעת מ-0 עד 30.

אלי כהן: תודה רבה.

אלי כהן: נעבור בבקשה להתייחסות של משרד המשפטים, ואחרי כן מנהל התכנון.

אלי כהן: בבקשה, משרד המשפטים.

אלי כהן: תציגי את עצמך לפרוטוקול.

<נועה עמירב: נועה עמירב ממשרד המשפטים.

<נועה עמירב: באמת ההסכמות שהוצגו כאן תואמות את מה שסוכם בדיון אתמול.

<נועה עמירב: תומר באמת ענה על הסיבה להחרגה של מחוזות צפון ודרום והבהיר משהו שמאוד חשוב להבין – שאנחנו בסוף מדברים איפה אנחנו מחייבים בארץ את הוועדה המקומית לתת את ההקלה הזו.

<נועה עמירב: זה לא משהו שפשוט לעשות בכלל, ולכן אנחנו ביקשנו לעשות את זה רק איפה שיש באמת מצוקה ומחסור של דירות קטנות.

<נועה עמירב: לפי הנתונים שהוצגו אתמול, במחוזות האלה אין מצוקה או מחסור בדירות קטנות.

אבל יש מצוקה כלכלית שאנשים לא יכולים להרשות לעצמם דירות של יותר משלושה חדרים, אז למה לא לתת?

<נועה עמירב: כי הוצג שקיימות דירות קטנות.

אבל הן קיימות והן לא ריקות.

<נועה עמירב: ככל שהוועדה המקומית במחוזות האלה סבורה שצריכה להוסיף עוד דירות קטנות כמובן שהיא רשאית לעשות זאת במסגרת תקנות שבס - - -

<קריאה: אבל היא לא עושה.

<נועה עמירב: לעניין הגודל שאושר – אנחנו צריכים לבחון את זה.

<נועה עמירב: צריך גם לראות גם את העמדה המקצועית של מינהל התכנון.

<נועה עמירב: על פניו לא נראה שיש בעיה להגביל את הדירות הנוספות ל-80 מטר, רק צריך לקחת בחשבון שהדירות האלה באות על חשבון הדירות הקיימות שבהרבה פעמים יהיו כל מיני אילוצים כמה אפשר להקטין בכלל דירות קטנות.

<נועה עמירב: עדיין צריך להשאיר את ההתייחסות של הממוצע כדי שלא ניוותר עם - - -

דוד ביטן: הממוצע קיים בתקנות המקוריות.

<נועה עמירב: לא.

<נועה עמירב: אז רק להבהיר שזו הכוונה.

דוד ביטן: זה תוספת בלבד.

דוד ביטן: על התוספת בלבד.

דוד ביטן: אנחנו לא מתייחסים לממוצע.

<קריאה: תוספת, תוספת.

<קריאה: זה שני תנאים מצטברים.

דוד ביטן: יש רק עוד הערה אחת קטנה שראש עיריית ראשון לציון העיר לי, וזה נכון.

דוד ביטן: זה יחול רק על בנייה רוויה ולא על בנייה ש - - -.

דוד ביטן: שכחנו את זה, בסדר.

דוד ביטן: את זה חייבים ל - - -

אלי כהן: יש לך עוד הערות גברתי?

אלי כהן: אוקי.

אלי כהן: מינהל התכנון.

<אפרת ברנד: אין לי הרבה להוסיף על מה שנאמר.

<אפרת ברנד: תומר למעשה אמר מבחינתנו את הדבר העיקרי.

<אפרת ברנד: הצעת החוק מהווה שינוי תפיסה לגבי מנגנון ההקלה.

<אפרת ברנד: ההקלה היא סמכות שבשיקול דעת והצעת החוק מבקשת להפעיל סמכות שבחובה על הוועדות המקומיות.

<אפרת ברנד: כמו שהוסבר לנו, היא באה לתת מענה במקומות שבהם זוהה קושי ושיש צורך במתן דירות קטנות.

<אפרת ברנד: בהתאם לנתונים שלנו במינהל התכנון, במחוז צפון ודרום לא קיים הצורך בדירות קטנות, בין מהטעם שאלו ערים שנבנו בשנות ה-50 וניבנו בהן הרבה דירות קטנות ולכן קיים מלאי מספק, בין מהטעם שגם ככה הדירות שם העלות שלהן היא פחותה, בין מהטעם שרוצים לעודד דווקא אוכלוסייה חזקה להגיע למקום.

<אפרת ברנד: לכן, וזה חשוב- - -

האגדה הזו שנעודד אוכלוסייה חזקה היא אגדה.

זה לא נכון.

חיים ילין: אגדה אורבנית.

חיים ילין: זה מה שהיינו אומרים תמיד בשביל לקבל את ההטבות.

<אפרת ברנד: - - - הדבר היחיד שאנחנו רוצים לתת יתרון לוועדות המקומיות האלה שלא תהיה סמכות שהיא חובה - - -

אלי כהן: סליחה, אנחנו שומעים אותך.

<אפרת ברנד: אני אומרת, לאור הנתונים שיש בידינו במחוזות צפון ודרום הצורך הזה לא קיים - -

חיים ילין: לא, זה רשות.

חיים ילין: זה בסדר, זה הבנו.

<אפרת ברנד: - - לכן, אנחנו לא מבקשים להטיל סמכות של חובה.

<אפרת ברנד: להשאיר כמובן את סמכות שיקול הדעת, אבל לא להטיל חובה.

<אפרת ברנד: אנחנו חושבים שחשוב להותיר למחוזות האלה את שיקול הדעת.

דוד ביטן: מקובל עליך?

חיים ילין: - - - אמרתי, כן.

אדוני היושב-ראש, אני רוצה עוד פעם לנסות ולשכנע כי הרי זה לא בדיוק עניין מדעי.

העניין פה זה שנכנס איזשהו ג'וק לכל מיני מנהיגים ברשויות מקומיות שהם יכולים לתכנת את האוכלוסייה לפי תכנון, וזה לא נכון.

חיים ילין: זה אגדה אורבנית.

בפועל, אומר לך את זה אדם עם ניסיון, לא רק בעיר כמו בני-ברק, גם בערים חדשות כמו אלעד ומקומות אחרים.

כי לפעמים דווקא דירות גדולות מביאות אוכלוסיות חלשות שהיו צריכות למכור את הדירה שלהן בגלל חובות שלהם לבנק, ולוקחים את כל השמונה או עשרה ילדים ומחפשים מקום.

זה לא נכון.

אני חושב שכשאנחנו מדברים על בנייה חדשה, שכשאנחנו באים ואומרים לראשי עיר: כשאתם בונים בנייה רוויה וחדשה באזורים האלה, תבנו בנייה מודרנית והכול, אל תלכו רק על הדירות הגדולות בגלל שאתם חושבים שתביאו לפה את כל המדענים ככה, תנו לאוכלוסייה צעירה.

כי אחת הסיבות כדי לגרום לאנשי מקום לקנות את הדירה זה שהמחיר יהיה זול.

בתוך בניין שיהיו בו דירות של ארבעה וחמישה חדרים, הדירות של שלושה חדרים יהיו זולות וזוג צעיר יוכל להיכנס לדירה חדשה, ולאו דווקא להיכנס לאיזושהי כוורת ישנה משנות ה-50.

אני מבקש שתשקלו את זה עוד פעם.

לדעתי, מדובר פה בהוראת שעה.

אדוני היושב-ראש, אולי אני יכול להציע עוד הצעה כי יש פה איזה פחד מהדבר הזה שזה משנה כללי תכנון.

אפשר אולי לעשות שהוראת השעה או שהוועדה אחרי שלוש שנים תיבחן - - -

דוד ביטן: לא, חמש שנים שעה, זה בסדר - עזוב.

דוד ביטן: עד שמוציאים היתר לוקח ארבע שנים.

חיים ילין: גם כך עוד ארבע שנים הכול צריך לחזור למשרד הפנים.

דוד ביטן: עד שמוציאים היתר לוקח ארבע שנים.

אוקי, אז אני חושב שחמש שנים לא יקרה - - -

דוד ביטן: לא.

דוד ביטן: אשר, עזוב.

אלי כהן: תודה רבה לחבר הכנסת אשר.

אלי כהן: אנחנו גם בעקבות הערתו של ראש עיריית ראשון לציון דב צור שציין חבר הכנסת ביטן שהיא מקובלת שזה יחול אך ורק על בנייה רוויה בהיקף של לפחות שש יחידות דיור.

<קריאה: שש יחידות דיור לדונם.

דוד ביטן: שישה לדונם, לדונם.

אלי כהן: אנחנו עכשיו מדברים על הערות לפני קריאה ראשונה.

דוד ביטן: - - -כי 10% זה 0.4 זה 0.

דוד ביטן: אתה מבין?

דוד ביטן: אז בשביל מה - - -?

אלי כהן: חבר הכנסת ביטן, אנחנו מדברים עכשיו על הערות לפני קריאה ראשונה.

אלי כהן: חבר הכנסת אשר וחברת הכנסת מלינובסקי, כמובן שלפני קריאה שנייה ושלישית אנחנו חייבים לקיים עוד דיון.

אלי כהן: בהחלט צריך לשקול את נושא המינימום.

אלי כהן: יש לנו כמובן עוד מקום לתקן ככל שאנחנו נידרש.

יוליה מלינובסקי: אני רוצה ראש העיר במקרים חריגים או לוועדה מקומית - - -

דוד ביטן: לא, לא.

יוליה מלינובסקי: מה "לא, לא, לא"?

יוליה מלינובסקי: אתה עוד לא שמעת, אתה כבר אומר לא.

דוד ביטן: אני יודע מה את רוצה להגיד, אמרנו את זה בהתחלה.

דוד ביטן: כל המהות של החוק זה לחייב, לא לתת שיקול דעת.

יוליה מלינובסקי: אבל אתה מחייב ואתה יכול להגיד שאם יש מקרה כך וכך, לראש העיר תהיה סמכות באישור.

יוליה מלינובסקי: הוא צריך להעביר את זה לשר.

אלי כהן: לשר, זה יש.

אלי כהן: הוא יכול לפנות.

אלי כהן: יש, יש.

חיים ילין: כדאי שיהיה, כי אם לא יהיה לא יהיה בניין בסוף.

חיים ילין: לא יהיה בניין בכלל אם לא תהיה זכות ערעור.

דוד ביטן: לא, לא נכון.

דוד ביטן: אתה טועה בגדול.

דוד ביטן: תהיה סמכות לשר לפטור את העיר.

דוד ביטן: אין בעיה, שיפטור את העיר.

חיים ילין: ראש עיר שלא רוצה לבנות לא יהיה.

חיים ילין: עזוב, אנחנו ראינו את זה בפינוי-בינוי.

יוליה מלינובסקי: לראש העיר תהיה סמכות - - -

דוד ביטן: לא.

דוד ביטן: ראש העיר לא.

יוליה מלינובסקי: ליושב ועדה מקומית במקרים חריגים יש - - -

דוד ביטן: לא, לא.

דוד ביטן: זה כל המשמעות של החוק.

יוליה מלינובסקי: אבל לפעמים יש סיטואציה שזה לא בלתי אפשרי.

דוד ביטן: לא, לא.

דוד ביטן: על זה אנחנו מתעקשים.

דוד ביטן: אין דבר כזה.

דוד ביטן: 10% -חובה, מתעקשים.

דוד ביטן: אי-אפשר ללכת רק לטובת ראשי הערים.

אלי כהן: חברת הכנסת מלינובסקי, יש סמכות לצורך העניין לשר לתת את הפטור אם ראש עיר פונה אליו.

דוד ביטן: השר יכול לתת פטור לכול, שלא יהיה בכלל.

אלי כהן: עכשיו אנחנו רוצים שקט מוחלט.

אלי כהן: יקריא היועץ המשפטי גלעד את התיקונים.

<גלעד קרן: לא, אני אקריא את הנוסח המקורי ואוסיף בעל-פה את כל ההסכמות שדיברנו שאנחנו ננסח אותן לפני הנחת החוק לקריאה ראשונה.

חיים ילין: לא, רגע.

<גלעד קרן: תיכף אגיד מה אנחנו משנים.

חיים ילין: אוקי, סליחה.

<גלעד קרן: כאן אני רק אגיד שאנחנו נכניס, אנחנו נקבע שהחובה לתת את ההקלה כפי שהיא כתובה פה לא תחול על תוכניות חדשות, קרי, תוכניות שאושרו אחרי הראשון בינואר 2011, לא יחולו על תוכניות של פינוי ובינוי – החובה לא תחול כמובן.

<גלעד קרן: החובה לא תחול על ועדות מקומיות במחוזות הצפון והדרום.

<גלעד קרן: שר האוצר יוכל לפטור רשות מקומית ספציפית.

דוד ביטן: תוסיף את הבנייה הרוויה גם.

<תומר רוזנר: לא תחול בבנייה שאיננה בנייה רוויה.

<גלעד קרן: זה יחול רק בבנייה חדשה ורק בבנייה רוויה.

<גלעד קרן: קרי, שש יחידות דיור לדונם.

דוד ביטן: משש יחידות דיור.

<תומר רוזנר: כן, כן.

<תומר רוזנר: משש ומעלה זה יחול.

<גלעד קרן: כל דירה נוספת שתיווסף כתוצאה מההקלה תהיה מתחת ל-80 מטר, כולל מרחב מוגן דירתי.

<גלעד קרן: וההקלה גוברת גם על הוראות של סטייה ניכרת שנקבעו בתוכנית.

גודל מינימום.

אלי כהן: אנחנו נשלים את זה לפני לקריאה שנייה ושלישית.

דוד ביטן: תכניס את המינימום עכשיו.

חיים ילין: רגע, שניה.

חיים ילין: הוא עוד לא דיבר על התיקונים.

אלי כהן: הוא מכניס את התיקונים.

דוד ביטן: הוא מכניס את התיקונים.

דוד ביטן: למה בקריאה שנייה ושלישית?

דוד ביטן: תכניס עכשיו.

<תומר רוזנר: מה, את המינימום?

<גלעד קרן: את המינימום למה?

<גלעד קרן: אמרתם שזה לא - - -

דוד ביטן: למה לא?

דוד ביטן: כל דירה שנוספת בשבס, מהחדשה בשבס, היא תהיה מינימום עד 80 מטר.

<תומר רוזנר: עד 80 מטר, הוא אמר, כולל ממ"ד.

<תומר רוזנר: זה מה שהוא אמר.

<גלעד קרן: זה מה שאמרתי.

יוליה מלינובסקי: לא מינימום, מקסימום 80 מטר.

ועד כמה?

<גלעד קרן: בלי מינימום.

<תומר רוזנר: אין מינימום, יש מקסימום.

<תומר רוזנר: לא תהיה יותר גדולה מ-80 מטר.

דוד ביטן: אל תדאג, אין בעיות עם זה.

דוד ביטן: אין בעיות.

דוד ביטן: בפרקטיקה אין בעיות עם העניין הזה.

דוד ביטן: מעט מאוד מקרים.

אלי כהן: אנחנו נשקול את זה, חבר הכנסת אשר.

אלי כהן: בבקשה, הלאה.

אלי כהן: תנו לו לסיים.

<תומר רוזנר: פה אני אומר רק שהתוספת הזאת באה להבהיר שתקנת שבס, וזה העתקה מדויקת של תקנה שבס לגבי ההגדלה ל-30%, יתכן שלא יהיה בה צורך לאור ההבהרות שאנחנו נעשה.

<תומר רוזנר: אנחנו נשאיר את הסעיף הזה כרגע, אבל יתכן שבהתקדמות הדיונים אנחנו נוותר על הסעיף הזה כי לא יהיה בו צורך.

<תומר רוזנר: זה רק נועד להבהיר דבר מסוים שלא בטוח שצריך להבהיר אותו, אז כרגע הוא נשאר בנוסח.

אלי כהן: טוב.

אלי כהן: ברשותכם, לאחר ההקראה אנחנו צריכים לעבור להצבעה.

יוליה מלינובסקי: יש לי פה שאלה שאני חייבת לשאול.

יוליה מלינובסקי: יש הרבה אנשים שקונים דירות לפני שלקבלן יש היתר.

יוליה מלינובסקי: אתה מכיר את זה כי נתקלתי פה בזכויות המגרש.

יוליה מלינובסקי: אבל בדרך כלל המגרש שייך לקבלן.

יוליה מלינובסקי: אנשים קונים דירות על הנייר, כאילו אנחנו בהליכי קבלת היתר, אבל אנחנו מתכננים שיהיו פה 20 דירות בניין.

יוליה מלינובסקי: בן-אדם על סמך זה עושה התקשרות.

יוליה מלינובסקי: קבלן מגיש ל-20, אבל הוא מקבל 22.

יוליה מלינובסקי: זה כביכול יכול להיות הפרת חוזה.

<תומר רוזנר: אם זה מה שהוא הסכים בחוזה אז - - -.

<תומר רוזנר: יש לו עורך דין, שייקח אותו.

יוליה מלינובסקי: לא, דקה.

יוליה מלינובסקי: אבל בן-אדם פשוט לא יודע את הדבר הזה שיש תוספת עוד 10%.

יוליה מלינובסקי: איך אנחנו פותרים את הסוגיה הזו?

יוליה מלינובסקי: זה קורה המון.

<תומר רוזנר: זה לא קשור.

<תומר רוזנר: זה קשור ליחסים חוזיים בין הקבלן לרוכש דירה.

חיים ילין: אני אסביר מה שקורה.

חיים ילין: יש חוק התכנון והבנייה, וברגע שיש הקלה אז יש נוהל על הקלה.

חיים ילין: היא צריכה להיות מפורסמת שאין את זה.

חיים ילין: כל הדבר הזה ממשיך להיות רגיל.

דוד ביטן: הכול רגיל, אין שום תיקון.

<אמיר הלר: הדירה שהוא מכר לא נפגעת.

<תומר רוזנר: או שכן נפגעת או שלא.

<תומר רוזנר: אבל אם זה תהיה הפרה - - -

אלי כהן: לא, לא, חברים.

אלי כהן: אין כאן דיונים.

יוליה מלינובסקי: כן.

יוליה מלינובסקי: אני שואלת משהו מאוד פשוט.

יוליה מלינובסקי: איך אנחנו דואגים שאנשים שקונים דירות לפני מתן היתר יובא לידיעתם שיש הקלת שבס – 10%?

יוליה מלינובסקי: איך אנחנו עושים את זה בחוק הזה או בחוק אחר?

דוד ביטן: יש המון הקלות בחוק התכנון והבנייה, אנחנו לא יכולים לתת - - -

אלי כהן: אנחנו ניתן התייחסות.

אלי כהן: תומר, בבקשה.

<תומר רוזנר: הנושא הזה לא קשור לחוק הזה כיוון שהחוק הזה לא עוסק ביחסים בין רוכש דירה לבין יזם או קבלן.

<תומר רוזנר: אדם שרוכש דירה לפני שניתן היתר בנייה לוקח על עצמו סיכון מסוים.

<תומר רוזנר: ואם הוא רוצה להגן על עצמו, שיגן על עצמו במסגרת החוזה שהוא עושה מול הקבלן.

יוליה מלינובסקי: הבנתי, תודה רבה.

אלי כהן: תודה רבה.

אלי כהן: חברים, נעבור להצבעה לקראת הקריאה הראשונה.

אלי כהן: חבר הכנסת גואטה, חבר הכנסת ביטן, ברשות

אלי כהן: כם אני רוצה לראות מי בעד?

אלי כהן: מי נגד?

אלי כהן: בעד – 7

אלי כהן: נמנעים – אין

אלי כהן: תודה רבה.

אלי כהן: ההצעה אושרה לקראת קריאה ראשונה.

אלי כהן: אני רוצה באמת להודות לצוות המשפטי.

אלי כהן: כמובן שיש כאן עוד התייחסויות שהיו והן יעלו.

אלי כהן: יש לנו ישיבה נוספת בעניין ההתחדשות העירונית והיא תחל בשעה 18:00.

אלי כהן: תודה רבה, הישיבה נעולה.